text:
Naidheachdan 11:00m
20 An Cèitean 2015 Ùraichte aig Ùraichte aig
Na Làbaraich
Dh'innis Rùnaire Foghlaim nan Làbarach, Tristram Hunt, an-diugh nach bi e a' seasamh airson ceannas na pàrtaidh. 'S e ceathrar a tha an-dràsta - Andy Burnham, Yvette Cooper, Mary Cray agus Liz Kendal. Thuirt Mgr Hunt gu bheil esan a' cur a thaic ri Liz Kendal.
Eachdraidh de dh'Eucoir
Dh'fhoillsich Riaghaltas na h-Alba plana airson cuideachadh a thoirt gu cosnadh do dhaoine a chaidh a dhìteadh airson eucoir. Tha plana an Riaghaltais a' tighinn agus trì chairteil de chompanaidhean agus buidhnean eile ann an Alba ag aideachadh nach eil iad deònach obair a thoirt do dhaoine aig a bheil eachdraidh de dh'eucoir.
Mountbatten
Tha am Prionnsa Teàrlach a' tadhail an-diugh air an àite ann am Poblachd na h-Èireann far an do mhuirt an IRA am Morair Mountbatten, bràthair a sheanmhair, ann an 1979. Chaill am Morair Mountbatten agus triùir eile am beatha nuair a spreadhadh boma ann am bàta faisg air Mullach Mòr.
Fògarraich
Dh'aontaich Malèisia agus Indonèisia cobhair a dhèanamh air 7,000 fògarrach a tha glacte aig muir far nan cladaichean aca. Agus aig coinneimh ann a Kuala Lumpur, dh'iarr iad cuideachadh bho dhùthchannan eile.
Taigh-òsta Chaisteil Leòdhais
Thuirt Comhairle nan Eilean Siar nach do rinn iad dad ceàrr, ged a tha companaidh aig a bheil trì taighean-òsta ann an Steòrnabhagh ag iarraidh air Cùirt an t-Seisein sùil a thoirt air a' chùmhnant airson taigh-òsta ùr aig Caisteal Leòdhais anns a' bhaile. Tha Kenman Holdings Eta ag ràdh gun do bhris am pròiseas tagraidh laghan Eòrpach, agus a bharrachd air a dhol gu Cùirt an t-Seisein, bheir iad a' chùis gu Coimisean na h-Eòrpa.
Ceann Phàdraig
Chuir luchd-smàlaidh smachd air teine air bàta ann an cala Cheann Phàdraig tràth sa mhadainn an-diugh. Tha e coltach gur ann à trioblaid leis an dealan a thòisich an teine air an t-soitheach am Fugro Symphony. Cha tàinig duine gu cron anns an tachartas.
SSE
Dùinidh a' chompanaidh chumhachd SSE aon stèisean guail den dhà a th' aca air fhàgail. Sguiridh stèisean Ferrybridge ann an Yorkshire a' dèanamh dealain ron Mhàrt an ath-bhliadhna.


c: text/html

text:
dreasa Dunbroch
- an sgiorta air a gearradh air fiaradh gu ao-riaghailteach
- air a lìnigeadh le fillidhean de tulle mìn is lìos
- an sgiorta air a cur ri com Frangach an riochd bra
- sguain fhada
- dùnadh le srap fèileadh air a’ chliathaich
- sgeadaichte le tulle dubh air a bheil obair-ghrèis is le obair guipure clòimh ghlas air uachdar
- miotagan san aon tartan
Air a shealltainn ann an tartan Dunbroch, tartan oifigeil Brave, air a dhèanamh le DC Dalgleish
Nithear dhut e nad thartan fhèin no ann an aodach bhon tasglann aig Sandra fhèin

robotstxt: allowed

filter: keep


text:
- TIOTAL
- A' Chananaich agus Linne Mhoireibh
- EXTERNAL ID
- BOX3_FORTROSEFROMNE
- ÀITE
- A' Chananaich
- SIORRACHD/PARRAIST
- ROS: Ros Mhaircnidh
- CRUTHADAIR
- J Nairn
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 589
- KEYWORDS
- cathair-eaglaisean
sgoiltean
cidheachan
rathaidean-iarainn
stèiseanan reothaidean-iarainn
Tòmas Telford
Tha a' Chathair-eaglais a' toirt bàrr air an t-sealladh-tìre agus air tràth eachdraidh na Cananaich (an toiseach dom b'ainm Cananaich Rois, seach gur ann le canain na Cathair-eaglais, a bha cuideachd a' fuireach ann, a bha e).
Stèidhicheadh a' Chathair-eaglais leis an Easbaig Raibeart, anns an 13mh linn, as dèidh do dh' Easbaigean Rois gluasad an seo bho Ros Maircnidh. Sguir an togail rè Cogannan na Saorsa ach thòisich e a-rithist aig deireadh a' 14mh linn. Mu thràth ann an droch staid as dèidh an Ath-leasachaidh, chaidh mòran dhen ghainmh-chloich dheirg a thoirt air falbh le arm Oilbhreis Crombail airson a cleachdadh san dùn aige ann an Inbhir Nis. Chleachd muinntir a' bhaile an còrr dhi airson an taighean. Chan eil air fhàgail ach an trannsa-eaglais a deas agus naomh-chiste Taigh nan Caibideil.
Ann an 1455, thug Seumas I roinn de shochairean baile malairt Rois Mhaircnidh dhan Chananaich. Ann an 1590 fhuair e fhèin inbhe mar Bhaile Malairt Rìoghail.
Chaidh Acadamaidh na Cananaich a stèidheachadh ann an 1791, le clasaichean air an cumail ann an Taigh nan Caibideil agus Taigh Shìophoirt. Ghluais i chun na làraich far am bheil i an-dràsta ann an 1890.
Thogadh an cidhe gainmh-chloich a ghabhas obrachadh a rèir an làin, le Tòmas Telford ann an 1817. Dh'fhosgail loidhne Rathaidean-iarainn na Gàidhealtachd eadar am Blàr Dubh agus a' Chananaich air a' 1 dhen Ghearran 1894, le stèiseanan eadar-mheadhanach aig a' Chaisteal Dhearg, Alan, Bun Lòchaidh agus Abhach. Dhùin an loidhne do luchd-siubhail air a' 1 dhen Damhair 1951 agus do bhathar air an 13 dhen Ògmhìos 1960. Tha an drochaid tomhais fhathast sa Chananaich ged a tha an còrr dhen stèisean a-nis na phàirc chàraichean
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
- TIOTAL
- Stèisean Achadh nan Allt, sealladh dhan iar on àrd-chabhsair (gu Inbhir Nis)
- EXTERNAL ID
- PC_HRS_STATIONS_001_031
- ÀITE
- Achadh nan Allt
- SGÌRE
- Am Blàr Dubh
- SIORRACHD/PARRAIST
- ROS: Cunndainn
- DEIT
- 1963
- LINN
- 1960an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26767
- KEYWORDS
- Achadh nan allt
Rèile Inbhir Pheofharain agus an Eilein Sgitheanaich
Rèile a' Chaoil
Sealladh dhan iar on àrd-chabhsair (gu Inbhir Nis).
Tha Stèisean Achadh nan Allt air Rèile Inbhir Pheofharain agus an Eilein Sgitheanaich, ris an canar mar as trice Rèile a' Chaoil. Tha e beagan a bharrachd air 34 cilemeatair an iar air Inbhir Pheofharain. Dh'fhosgail an stèisean, a bha litrichte 'Achanault' o thùs, do bhathar, air an 9mh dhen Lùnastal 1870, agus do luchd-siubhail air an 19mh là, agus tha e fhathast fosgailte do luchd-siubhail (air iarrtas) ann an 2008, ged a dhùineadh e do bhathar air an 2ra là dhen t-Samhain 1964. Bha lùb ann oir is gun rachadh trèanaichean seachad air a chèile air an rèile aon-shligheach, ach thugadh seo air falbh ann an 1966


text:
- TIOTAL
- Bothain bhriste, tràighean Loch Dubhaich
- EXTERNAL ID
- GB1796_859_20_0348
- ÀITE
- Feàrn na Leitir
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10063
- KEYWORDS
- Còignear Pheathraichean Chinn Tàile
Leitir Feàrna
Loch Dubhaich
beanntan
beul-aithris
draoidhean
seanchas
clachanan
bothain
Èirinn
San dealbh seo, a chaidh a thogail sa chiad leth den 20mh linn le M.E.M. Donaldson, chithear tobhtaichean bhothain, 's dòcha ann an Leitir Feàrna, air tràigh a deas Loch Dubhaich agus P:eathraichean Chinn Tàile ris a' chùl. 'S e na còig peathraichean Sgùrr Mòraich (876m), Sgùrr nan Saighead (929m), Sgùrr Phuaran (1068m), Sgùrr na Càrnach (1002m) agus Sgùrr na Ciste Duibhe (1027m).
A-rèir beul-aithris chaidh dà phrionnsa Èireannach a sguabadh gu tìr ann an stoirm agus thuit iad ann an gaol le dithis de na seachdnar nigheanan aig Rìgh Chinn Tàile. Phòs an dà phrionnsa an dà nighean a b' òige agus thill iad leotha a dh'Èirinn, an dèidh dhaibh gealltainn gun cuireadh iad ann na còignear bhràithrean aca fhèin airson na còignear pheathraichean eile. 'S ann gu dìomhain a dh'fhuirich na còig peathraichean gus mu dheireadh dh'iarr iad air Draoidh Glas Choire Dhunaid am faodadh am feitheamh aca seasamh seachad air beatha fhèin. Thionndaidh esan iad nam beanntan.
Rugadh tè nan dealbhan-camara, Mary Ethel Muir Donaldson ann an 1876 agus thàinig i don Ghàidhealtachd mu 1908. Shiubhail i fad is farsaing air a' Ghàidhealtachd an iar agus a tuath, a' sgrìobhadh is a' togail dhealbhan. Eadar 1912 is 1949 sgrìobh i iomadh leabhar air dualchasan agus eachdraidh shòisealta na sgìre. Chaochail i ann an taigh-eiridinn ann an Dùn Èideann ann an 1958 agus chaidh a tìodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
3 Beachdan
-
Clare Williams
Sultain 8, 20188: 29 f
Chan fhaic mi dealbhan WAVE 2! carson nach fhaigh mi ach WAVE 1 (aig nach eil càil ri dhèanamh ri mo mhac !, nuair a chaidh e a-steach a Wave 2)
Bu mhath leam dealbhan Wave 2 fhaicinn taing dhut.
-
Christopher Hill
Sultain 11, 201812: 13 f
Hello Clare, tha sinn an sàs ann a bhith ag ath-nuadhachadh ar làrach-lìn. Bidh na dealbhan gu lèir air an tè ùr. Cuiridh sinn a-mach ceangal ri daoine òga agus pàrantan uile nuair a bhios seo deiseil. Mòran taing!
-
-
Màiri a 'toirt seachad ampomah
Sultain 2, 20177: 45
Bidh iad an sin
Thnx
Cùm do thiocaid


text:
- TIOTAL
- Bòrd-ainm aig a' Mhùnd
- EXTERNAL ID
- PC_HRS_STATIONS_001_1358
- ÀITE
- A' Mhùnd
- SGÌRE
- Dòrnach agus Craoich
- SIORRACHD/PARRAIST
- CATAIBH: Dòrnach
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 27978
- KEYWORDS
- stèiseanan rèile
rathaidean iarainn
treanaichean
trèanaichean
San dealbh-chamara seo chithear am bòrd-ainm aig a' Mhùnd.
Dh'fhosgail an Rèile Chatach a loidhne eadar Drochaid a' Bhanna agus Goillspidh an 13mh den Ghiblean 1868, agus b' e a' Mhùnd fear de na stèiseanan air. Chaidh an loidhne obrachadh le Rèile na Gàidhealtachd agus ghabh iadsan a-steach e ann an 1884. Fhuair an stèisean ainm bho chnoc àrd faisg air làimh, air an do rinn Tòmas Telford obair einnseanairidh ann an 1817 airson bruaich an rathaid a dhèanamh. B' e a' Mhùnd cuideachd ceann-loidhne aig Rèile Aotrom Dhòrnaich, a dh'fhosgail gu ruig Dòrnach san Iuchar 1902. Dhùin e do sheirbheisean luchd-siubhail san Ògmhios 1960 agus do threanaichean bathair san Fhaoilleach 1964. Chaidh bothag nan comharraidhean a leagail.


text:
- TIOTAL
- Buth ann an Athfort
- EXTERNAL ID
- HCD00854
- ÀITE
- Athfort
- SGÌRE
- Athfort
- LINN
- 1900an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12541
- KEYWORDS
- bùth
baile
daoine
baidhseagal
bùth-leighis
Feumaidh gur e bùth thrang a bha seo a chionn 's gun robh i a' reic stuth-sgrìobhaidh agus pàipearan naidheachd a bharrachd air i a bhith na buth-leighis a tha ri faicinn bhon plocan agus poit-phronnaidh air a' bhalla. Bhitheadh Mac a' Phearsain, an neach-togail dhealbhan, tric a' tadhal air a phiuthair a bha a' fuireach ann an Athfort agus 's cinnteach gur e caraidean-obrach Dhonnachaidh Mhic a' Phearsain aig a' bhùth-leighis far an robh e a' treannadh ann an Obar Dheathain, a tha anns a' bhuidheann bheag aig an doras. 'S e Bessie an t-ainm a th' air an nighean leis a' bhaidhseagal. Chan eil fios a bharrachd ma deidhinn. 'S e Seumas Sleigh a tha air a làmh chlì, a bha ag obair còmhla ri Mac a' Phearsain aig a' bhuth-leighis air Rathad Mòr an Iar, Obar Dheathain a bha aig D.A Mortimer. Bha Niall Mac a' Phearsain a bha na bhràthair aig Donnachadh, ag obair anns a' bhùth-leighis a bha cuideachd aig D.A Mortimer, air Sràid an Aonaidh ach tha e nas buailteach gur e Seumas Moireasdain a tha an duine eile anns an dealbh a bha ag obair anns a' bhùth-leighis air Rathad Mòr an Iar
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Thathar dhan bheachd gun deach a’ chiad eaglais air an làrach seo a stèidheachadh le Naomh Adamhnán (c.628-704), a bha na ab air manachainn Eilean Ì eadar 679 is 704 agus b’ e ùghdar 'Beatha Chaluim Chille'.
A rèir beul-aithris, bha Adhamhnán airson eaglais a thogail dà mhìle air falbh aig Lios na Scréachóg ach a h-uile turas a chaidh na ballachan a thogail thuit iad gu làr. Rinn Adhamnán ùrnaigh mun chùis ach fhad ’s a bha e ag ùrnaigh, thuit e na chadal. Nuair a dhùisg e bha iolaire a’ sgèith air falbh leis an leabhar-ùrnaigh aige. Leig an iolaire às an leabhar air an làrach seo agus mar sin thog Adomnán eaglais ann an seo ann an Gleann na h-Iolaire/ Glenullin .
Tha cuairt a tha a’ dol timcheall ann an cearcall a’ tòiseachadh ann an seo agus tha i gad thoirt gu coille Ghleann na h-Iolaire a tha faisg air làimh, far a bheil clach coisrigidh Gortnamoyagh – ris an canar cuideachd Clach Adhamhnáin. Tha slighe na cuairt air a sealltainn air bòrd-mìneachaidh aig an eaglais. Faodaidh tu cuideachd draibheadh gu coille Ghleann na h-Iolaire.
Bhithte a’ cleachdadh clachan coisrigidh ann an seirbheisean a bhithte a’ cumail gus stèidheachadh còir a bha aig rìgh a bhith a’ riaghladh thar na dùthcha ionadail. Tha lorg-coise sa chloich far a bheilear ag ràdh a chuir an rìgh a chas gus a bhith a’ comharrachadh a dhealas dhan tìr. Ann an Gleann na h-Iolaire, thathar ag ràdh gur e lorg-coise Adomnán a tha ann a rinn e an uair a sheas e a dhèanamh ùrnaigh.
Chaidh lorgan-coise mar seo a lorg aig làraich air feadh Èirinn is an Roinn Eòrpa a’ gabhail a-steach Dún Ad ann an Earra-Ghàidheal, Alba far a bheil lorg-coise ann an cloich a tha ceangailte ri rìghrean Dhál Riata.
An-diugh tha tobhta na h-eaglais thràth sin ann am meadhan a’ chlaidh. Taobh a-muigh crìochan a’ chlaidh tha taigh-fo-thalamh a tha a-nis air a chuairteachadh le feansa gus nach fhaighear thuige. Bha an seòmar fon talamh seo 5m a dh’fhaid agus 7m a leud agus dh’fhaodar gun robh e air a chleachdadh mar stòr agus mar àite-falaich an uair a bhathar a’ toirt ionnsaigh air an làrach.


text:
- TIOTAL
- Fear le aodach math air Bhearanda
- EXTERNAL ID
- HCD00892
- ÀITE
- neo-aithnichte
- LINN
- 1900an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12565
- KEYWORDS
- fear
èideadh
Airson grunn sheasanan bha Donnchadh Mac a' Phearsain ag obair na lèigheadair-cuideachaidh aig Spà Srath Pheofhair. Seo dealbh de T Wellwood Maxwell, an lèigheadair aig Spà Srath Pheofhair.
Bidh e coltach on aodach ris a' chùl gun robh Mac a' Phearsain a' togail sreath dhealbhan dhen duine
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Taigh Savile ann an Gleann Comhann air a mhilleadh
Chaidh taigh ann an Gleann Comhann, a bha le Jimmy Savile, a mhilleadh air an deireadh-sheachdain.
Dhearbh na Poilis anns a' Ghearasdan gun deach fios a chur orra madainn Didòmhnaich, le fear a bha a' dràibheadh seachad air an A82 aig an àm, gun deach peanta a smeuradh air ballachan an taighe.
Thàinig e am bàrr às dèidh làimhe gum faca duine eile triùir fhireannach, sna 20an aca, a' sadail chlachan agus peanta air an taigh.
Chunnacas cuideachd, càr dubh mu choinneimh an taighe, agus na dorsan fosgailte.
Urras Carthannais
Tha Jimmy Savile, a bhàsaich an-uiridh, fo rannsachadh an-dràsta, agus còrr is 300 casaid air gun tug e ionnsaighean drabasta air chloinn.
Thuirt na Poilis nach robh coltas sam bith gun deach milleadh a dhèanamh air an taigh an turas mu dheireadh a rinn iad san sgrùdadh air Diciadain seo chaidh.
Thathas a' tuigsinn gur ann tràth madainn Didòmhnaich a chaidh am milleadh a dhèanamh.
Thathas ag iarraidh air duine sam bith aig a bheil fiosrachadh fios a chur air na Poilis anns a' Ghearasdan.
Bha an taigh gu bhith air a reic, gus an do chuir urras carthannais Savile stad air na planaichean sin, 's iad an dùil a dhèanamh na ionad fois do chiorramaich.
Cha thachair sin a-nise ge-tà, agus an t-urras air innse gu bheil iad a' sguir de an cuid obrach ri linn an sgainneil.


text:
Naidheachdan 11:00m
30 An Dùbhlachd 2013 Ùraichte aig Ùraichte aig
Volgograd
Bha leanabh òg am measg 14 duine a chaidh a mharbhadh le spreadhadh air bus ann an Volgograd ann an ceann a deas na Ruis, dìreach là an dèidh ionnsaigh fèin-mharbhtach eile sa bhaile anns an deach 17 duine a mharbhadh. Tha dragh ann gu bheil radaigich Islamach a' feuchainn ri droch bhuaidh a thoirt air Geamaichean Oilimpigeach a' Gheamhraidh, a tha a' tòiseachadh ann am baile Sochi air a' Mhuir Dhuibh an ceann sia seachdainean.
Mìcheal Schumacher
Tha Mìcheal Schumacher, a ghlèidh tiotail Formula 1 seachd tursan, gu math ìosal anns an ospadal anns an Fhraing an dèidh tubaist nuair a bha e a' sgitheadh. Chaidh an Gearmailteach, a tha 44, a dhroch leòn mun cheann. Chaidh a chur fo lannsa agus tha e gun mhothachadh.
Èirinn a Tuath
Tha na pàrtaidhean poileataigeach ann an Èirinn a Tuath a' coinneachadh ann am Beul Feirste an-diugh, a' feuchainn ri aonta a' ruigheachd mu chuid de na rudan air nach d' fhuair iad fuasgladh ann am pròiseas na sìthe. Thuirt an Tosgaire Aimeireaganach, Richard Haass, a tha os cionn na cùise, gur e an-diugh an là mu dheireadh de na còmhraidhean.
Urras na Pàirce
Fhuair coimhearsnachd na Pàirce ann an Leòdhas dearbhadh bhon Riaghaltas air an t-airgead mu dheireadh a tha a dhìth orra airson am fearann a cheannach dhaibh fhèin. Tha Stòras Fearainn na h-Alba agus Iomairt na Gaidhealtachd 's nan Eilean air £300,000 a ghealltainn dhaibh, le dùil gun cosg e mu £500,000 dhaibh uile gu lèir. Tha 10 bliadhna ann bho thòisich an oidhirp air an talamh a cheannach bhon t-uachdaran.
Dealan
Iarraidh Riaghaltas na Rìoghachd Aonaichte air na companaidhean cumhachd airgead a thoirt air ais do luchd-cleachdaidh a chaill an dealan anns an droch shìde an t-seachdain seo chaidh. Aig aon àm, bha 150,000 dachaigh gun dealan. Thuirt fear-labhairt an Riaghaltais gu bheil e follaiseach nach robh luchd-obrach gu leòr aig cuid de na companaidhean airson dèiligeadh ris an t-suidheachaidh.


text:
An t-Sròn Reamhar
‘S e baile meadhanach agus port gu math cudromach[4] faisg air Machair an Sgithich, air an àirde an iar-dheas na h-Alba a th' anns An t-Sròin Reamhair[5] (IPA: ənˠ̪ t̪ʰɾɔːn ɾãũ.əɾ, Beurla: Stranraer, Beurla Ghallta: Stranrawer). Tha e suidhichte eadar ìre na mara fhèin shìos aig a' chidhe agus 23m os cionn ìre na mara shuas air a' bheinn,[6] eadar Loch Rìoghaine, Bàgh Luis agus Na Rannaibh, air an àirde an iar Dhùin Phris is Gall-Ghaidhealaibh (Siorrachd Bhaile na h-Ùige ro 1975). Tha e 309km air falbh bho Obar Dheathain, 118km bho Ghlaschu, 93km bho Dhùn Phrìs agus 165km bho Dhùn Èideann, prìomh-bhaile na dùthcha.[7] 'S e Beurla agus Beurla Ghallta a th' aig a’ mhòr-chuid dhiubh anns An t-Sròin Reamhair. Tha eaconomaidh a' bhaile gu math crochte air àiteachas agus turasachd, gu h-àraidh na bàtaichean. Taobh fhoghlaim, tha còig bun-sgoiltean agus aon àrd-sgoil ann.[8]
Freumhan an Ainm[deasaich | deasaich an tùs]
A rèir eòlaichean fhreumh-fhaclachd, tha e coltach gur ann à sròn agus reamhar anns a' Ghàidhlig fhèin a tha an t-ainm, leis gu bheil e ann an tairbeart nàdarra ri taobh nan Rannaibh.[9] Nochd a' Ghàidhlig ann an ceann a deas na h-Alba anns an 7mh Linn, mòran bhliadhna an dèidh Chuimris, agus bha an cànan fhathast làidir ann an Siorrachd Bhaile na h-Ùige fhèin anns an 18mh Linn.[10] A dh' aindeoin sin, tha cuid dhen beachd gur ann à seann chuimris a tha e, leis gu robh an cànan làidir air an àirde an iar-dheas na h-Alba an dèidh nan Ròmanach.[11] Tha cruth na tìre agus fuaimneachadh an ainm sa sgìre a' gabhail ris an teòiridh Ghàidhealach.
Eachdraidh[deasaich | deasaich an tùs]
Chaidh baile a chlàradh faisg air Loch Rìoghaine le Ptolemy, ris an canadh Rerigonium, a tha a' ciallachadh Àite an Righ. Thathar dhen bheachd gur e An t-Sròn Reamhar neo Machair an Sgithich a bh' ann.[12] 'B e port-mara airson aiseig a tha ann. An sin bha seirbheis aiseagan a' ruith gu Beul-Feirste le Stena Line le seirbheisean gluasadach gu Machair an Sgithich ann an 2011. Bha e na Bhorgh Rìoghail le dleastanasan riaghlaidh eadar 1855 agus 1930, nuair a chuireadh às dhan t-siostam.[13]
Poileataigs[deasaich | deasaich an tùs]
'S ann gu Comhairle Choimhearsnachd na Sròine Reamhaire fhèin a bhuineas a' mhòr-chuid dhen t-Sròn Reamhair. Tha 6,418 duine a' fuireach san sgìre air fad.[14] Tha 14 comhairlichean coimhearsnachd a' riochdachadh na sgìre. A bharrachd air sin, tha pìos eile sa bhaile na phàirt Uachdar Marc Iùbhair agus Belmont, le 10 comhairlichean a' riochdachadh sgìre far a bheil 2,340 a' fuireach ann.[15] Thathar a' cumail coinneamhan na comhairle gach mìos. Tha e a' buntainn dhan uàrd-taghaidh 01 (An t-Sròn Reamhar agus na Rannaibh) airson Comhairle na Roinne.[16]
Gnàth-shìde[deasaich | deasaich an tùs]
'S ann ann an sgìre mòran nas blàithe (Cuibheasachd bhliadhnail: 8.6 °C) agus mòran nas fhliche (Cuibheasachd bhliadhnail: 1087mm) an coimeas ris an còrr dhen dùthaich 's a tha An t-Sròn Reamhar. Tha sileadh trom ann, fiù 's fad na mìosan nas tioraim, leis nach eil e idir fad air falbh bhon mhuir air an àirde an iar na h-Alba. 'S e àite Cfb ann an sgèile Köppen-Geiger a th' anns An t-Sròin Reamhair.[17] Chan eil an t-sneachd idir pailt an seo. Tha diofar mhòr eadar am mìos as fhliche agus am mìos as tioraim: 57mm eadar an Cèitean (dìreach 62mm) agus an Dàmhair (119mm). Fad na bliadhna, bidh an teothachd ann am fiaradh mheadhanach: 11.4 °C.
Iomraidhean[deasaich | deasaich an tùs]
- ↑ Arcgis
- ↑ Scotland's Census Result OnLine
- ↑ Post Code Maps
- ↑ Port na Sròine Reamhaire
- ↑ “Stranraer/An t-Sròn Reamhar”. Ainmean-Àite na h-Alba. Air a thogail 18mh dhen Dùbhlachd 2017.
- ↑ Falling rain
- ↑ Distance from - to
- ↑ A' Chomhairle
- ↑ Studies in the Topography of Galloway, Sir Herbert Eustice Maxwell of Monreith, Constable, Dùn Èideann, 1887
- ↑ Transactions and Journal of Proceedings of the Dumfriesshire and Galloway Natural History and Antiquarian Society. Third Series. Volume XI: 147
- ↑ The Brittonic Language in the Old North
- ↑ Roman Britain
- ↑ NRS
- ↑ A' Chomhairle
- ↑ A' Chomhairle
- ↑ LGBC
- ↑ Climate Data
Achadh na Meilge • Àrd Bhaile • Baile Gheàrr Lios • Baile na h-Ùige • Baile Ùr Ghlinn Lus • Baile Ùr nan Stiùbhartach • Barrachan • Blaidneach • Càrn Rìoghain • Cille Chainneir • Cill Choluim • Cill Chomhghain • Cill na Tràghad • Clachan Ghlinn Lus • Damnaglaur • An Druim Mòr • Dùn Reicheit • Eaglais Steafain • An Eilreig • Ervie • A' Ghlac • Na Lochain • Lios Uillt • Am Magh Crom • Am Monadh Rèidh • Port Neasaig • Port Phàdraig • Port Rosnait • Poll an Iùbhair • Sandhead • Soirbidh • An t-Sròn Reamhar • Taigh Mhàrtainn • Whauphill


text:
Naidheachdan 11:00m
16 An Dùbhlachd 2014 Ùraichte aig Ùraichte aig
Pagastan
Thug fir-ghunna Taliban ionnsaigh air sgoil ann an sgìre Peshawar ann an ceann an iar-thuath Pagastan, 's tha aithrisean ann gun deach cho mòr ri 100 duine a mharbhadh, 's gur e clann a bh' anns a' chuid as motha dhiubh. Thuirt oifigich ann am Pagastan gu bheil feachdan tèarainteachd na dùthcha a' cuairteachadh na sgoile, agus gun deach feadhainn de na fir-ghunna a mharbhadh.
An Atmhorachd
Thuit an atmhorachd anns an t-Samhain, a rèir an CPI, gu 1%, an ìre as lugha bho chionn dusan bliadhna. Thuirt Oifis na Staitistig Nàiseanta gun do thuit e barrachd 's a bha dùil ach gu bheil e na shealladh air mar a thuit prìs a' chonnaidh agus cosgaisean còmhdhail. Chan eil coltas ann, le ìre ìseal na h-atmhorachd, gum bi Banca Shasainn deònach ìre an rèidh a chur suas bho 0.5%.
Bhòtaichean Sasannach
Tha John Prescott, a bha na Leas-Phrìomhaire Làbarach, a' cur teagamh ann am plana Riaghaltas na Rìoghachd Aonaichte a chuireadh smachd air na bhiodh de ghnothach aig Buill-Phàrlamaid Albannach ann an Westminster ri cùisean Sasannach. Thuirt Mgr Prescott gu bheil na molaidhean air an tug Daibhidh Camshron an t-ainm "Bhòtaichean Sasannach airson Laghan Sasannach" gan cur air adhart ann an cabhaig an dèidh referendum na h-Alba. Thuirt esan gur e a tha a dhìth ach fèin-riaghladh dha na roinnean Sasannach seach leasachadh aig Westminster.
Bancaichean
Dh'fhàilich Banca a' Cho-op deuchainn a thomhas dè cho math 's a sheasadh bancaichean mòra Bhreatainn ri èiginn eaconamaich eile. Fhuair an deuchainn Lloyds agus Banca Rìoghail na h-Alba ann an cunnart, ach shoirbhich le còig bancaichean eile san sgrùdadh a rinn Banca Shasainn orra.
Gearraidhean Chomhairle na Gàidhealtachd
Dh'fhoillsich a' bhuidheann neo-eisimeileach air Comhairle na Gàidhealtachd na molaidhean a th' aca fhèin airson airgead a shàbhaladh. Thèid gearraidhean na buidhne-riaghlaidh - co-bhanntachd eadar an SNP, na Lib-Deamaich 's na Làbaraich - mu choinneimh na Làn-Chomhairle an earrar. Tha na Neo-eisimeilich ag ràdh ge-tà, gum bu chòir, am measg rudan eile, cosgaisean agus pàigheadh nan Àrd-Chomhairlichean a ghearradh, seach a bhith a' gearradh àireamh thidsearan agus glanadh nan rathaidean air a' Gheamhradh.
Lannsair Uibhist
Thèid sgìre Uibhist fhàgail gun sheirbheis lannsair làn-ùine nuair a leigeas an lannsair a th' ann dheth a dhreuchd aig deireadh na bliadhna. Thuirt NHS nan Eilean Siar gun tèid seirbheis lannsair a chumail ann an Ospadal Uibhist is Bharraigh, le lannsairean a bhios a' tadhail ann.
Oifisean Puist
Tha fear de Chomhairlichean an Eilein Sgitheanaich, Drew Millar, ag iarraidh taic Chomhairle na Gàidhealtachd airson dìon a chur air oifisean puist bheaga anns na sgìrean iomallach. Tha Mgr Millar ag ràdh gu bheil gearraidhean anns na seirbheisean a tha na h-oifisean as lugha a' toirt seachad a' ciallachadh nach fhiach do dh'fheadhainn dhiubh cumail a' dol.


text:
Cèilidhean air Chuairt 2018
Cùl fhiosrachadh
‘S e sgeama taisbeanaidh a th’ anns na Cèilidhean air Chuairt a bheir cothrom do luchd-ciùil is seinneadairean òga turas ciùil phroifeiseanta a lìbhrigeadh le taic bho sgioba de luchd-ciùil is oidean. ‘S e inneal sònraichte a tha seo a’ toirt trèanadh do chompàirtichean ann an cuid de na sgilean a fheumadh a bhith aca airson beò-shlàint’ a dhèanamh ann an ceòl traidiseanta no ann an gnìomhachas a’ chiùil.
Bha a’ chiad Cèilidh air Chuairt air a stèidheachadh le Fèis Rois ann an 1999 airson taic a thoirt do luchd-ciùil òga na sgilean cluiche aca a leasachadh agus airson prògram de cheòl traidiseanta, beòthail a chruthachadh air a’ Ghaidhealtachd. Tha an sgeama air a dhol bho neart gu neart agus a bharrachd air Fèis Rois tha ochd fèisean eile a-nis a’ cur bhuidhnean Cèilidh air Chuairt a-mach air an rathad air feadh na h-Alba tron Iuchar is tron Lùnastal gach bliadhna.
Cuairtean 2018
Ann an 2018 gabhaidh cuid de na seinneadairean agus luchd-ciùil òga as fheàrr bho na Fèisean a chluinntinn air cha mhòr 250 cèilidh anns na sgìrean a leanas (briogaibh air na h-ainmean suas airson tuilleadh fiosrachaidh):
Fèis an Earraich – Ceilear ~ An t-Eilean Sgitheanach agus Loch Aillse
Fèis Chataibh ~ Cataibh is Gallaibh
Fèis Fhoirt ~ Sruighlea agus Na Tròiseachan
Fèis Inbhir Narainn ~ Sgìre Inbhir Narainn is Slighe a’ Ghlinne Mhòir
Fèis Latharna ~ Earra-Ghàidheal
Fèis Lochabair ~ Loch Abar
Fèis Phàislig ~ Pàislig, Glaschu agus Dùn Èideann
Fèis Rois ~ Siorrachd Rois & air feadh na h-Alba
Fèis Spè ~ Pàirc Nàiseanta a’ Mhonaidh Ruaidh
Ghabhadh bileag leis na Cèilidhean air Chuairt a tha a’ faotainn taic bho Fèisean nan Gàidheal a luchdadh a-nuas tron cheangal seo agus gheibhear fiosrachadh mu Chèilidhean air Chuairt Fèis Rois tron cheangal seo.
Bhon Tasglann:
Seo eisimpleir de na còmhlain a chithear air na Cèilidhean air Chuairt – buidheann aig Fèis Lochabair:
Goireasan Gàidhlig:
Lorgar faclan agus abairtean feumail airson luchd-ciùil aig cèilidhean an seo.


text:
THE Canadian Government’s continued pursuit of the Transmountain Pipeline, a controversial extension of an oil-pipeline running from Alberta to the coast of British Columbia, has brought together opposition from a wide range of groups and provinces. The announcement that they now intent to nationalise the controversial project, along with terrible election results for his Liberal Party in Ontario last week, mean that Trudeau could really struggle in next year’s federal elections.
NUAIR a bhuannaich Justin Trudeau an taghadh ann an 2015 bha mòran ann an Canada agus air feadh an t-saoghail, a bha gu math dòchasach mu dhèidhinn. ’S e duine òg a’ bh’ ann, mac ceannard cliùiteach Pierre Elliot Trudeau nach maireann agus bha poileasaidhean an ìre mhath adhartach aige. Ach thairis air na bliadhnaichean tha cliù Trudeau air lughdachadh, agus chan eil eisimpleir nas fheàrr air mar a tha seo air tachairt ach an connspaid mu dhèidhinn a’ phìob-ola dhan b’ ainm an Transmountain Pipeline.
Anns a’ chiad dol a-mach, b’ e an companaidh Kinder Morgan a bha a’ moladh am pròiseact seo airson pìoba ùr 1,150 km de dh’fhaid a chruthachadh a thèid còmhla ri pìoba a tha ann mar tha, eadar Alberta agus costa Choluimbia Bhreatannach. Thathas an dùil gun àrdachadh an àireamh de bharaillean ola a thèid troimhpe gach latha gu ìre a tha còrr is trì uiread a’ phìob eile.
On a chaidh am pròiseact seo a mholadh bliadhnaichean air ais, chan eil ach connspaid air a leantainn. Na bu thràithe am bliadhna, thug a’ chompanaidh dhan riaghaltas feadarail ceann-latha deireadh a’ Chèitein airson co-dhùnadh a ruigsinn air a’ chùis. Agus dìreach mus tàinig an ceann-latha ud orra, dh’fhoillsich riaghaltas Trudeau gum biodh am riaghaltas feadarail a’ gabhail smachd thairis air a’ phròiseact air fad, agus gun chosgadh iad co-dhiù $4.5 bilean de dh’airgead poblachd air.
Ged a bhiodh am pròiseact seo air dreachdan a’ chruthachadh anns a’ mhòr-roinn, tha Riaghaltas Choluimbia Bhreatannach air feuchainn ri stad a chur air a’ phròiseact seo iomadh uair. Chan eil air soirbheachadh leotha.
Tha grunn bhuidhnean àrainneachdail agus riochdairean cuid de na coimhearsnachdan tùsanach anns na sgìrean far a bhiodh am pìoba ùr ga thogail air iomairt a thogail na aghaidh. Dh’fheuch luchd-lagha a tha a’ riochdachadh tùsanaich nàisean Tsleil-Waututh an t-seachdain-sa toirt air breitheamhan an ceasa aca an aghaidh na pìoba-ola ath--fhosgladh, agus iad ag ràdh nach deach co-chomhairleachadh ceart a chumail leothasan. Ged nach do shoirbhich leotha ann an Cùirt Feadarail nan Ath-thagraidhean, is cinnteach nach eil sinn air deireadh nan ceistean laghail fhaicinn.
Ged nach tèid a’ phìoba faisg air Ceibèic, tha mòran sa mhòr-roinn sin cuideachd air aghaidh a’ chuir ris a’ phròiseact agus nàiseantaich na sgìre gu tur an aghaidh suidheachaidhean sam bith far an tèid aig an riaghaltas feadarail toirt air riaghaltasan mòr-roinneil gabhail ri planaichean ris nach eil iad airson taic a chumail.
Agus anns a’ chòrr den dùthaich tha barrachd daoine mi-thoilichte mu dhèidhinn is iad air ionnsachadh gum bith aca ri phàigheadh airson na pìoba.
Thèid taghaidhean a chumail ann an Canada an ath-bhliadhna agus bidh aig Trudeau Òg ri sealltainn gu bheil e air gu leòr a dhèanamh airson teirm eile a bhuannachadh. Cha bheir a’ phìob seo cus buannachd dha idir.
An t-seachdain-sa, chall a phàrtaidh-sa an taghadh mòr-roinneil ann an Ontario, far an robh iad air cumhachd a ghlèidheadh fad 15 bliadhna. Thuit na Libearalaich dhan treas àite, às dèidh na Tòraidhean agus am pàrtaidh NDP a tha air taobh chlì nan Libearalach.
Ann an Ceibèic, far a thèid taghadh mòr-roinneil a chumail anns an Dàmhair, tha na Libearalaich cuideachd an-dràsta ann an cumhachd, ach tha iad air tuiteam sìos anns na cunntasan-beachd. Tha an dà chuid Parti Québécois agus Coalition Avenir Québec air càineadh mar a dhèilig Trudeau leis a’ phìob-ola agus an dà phàrtaidh sin an-dùil adhartasan a dhèanamh far an call na Libearalaich seataichean.
Dìreach mar a tha sinn a’ faicinn ann an Alba, tha cuid de dhaoine deònach bhòtadh airson pàrtaidhean eadar-dhealaichte airson pàrlamaidean eadar-dhealaichte, ach aig an dearbh àm chan eil e na deagh-mhanadh airson àm ri teachd pàrtaidh Trudeau. Chan eil deagh choltas air maireannachd a’ phàrtaidh, is iad ann an suidheachaidhean cho cugallach ann an dà de na mòr-roinnean as motha anns an dùthaich.
Nuair a sgrìobh Trump air Twitter nach robh e deònach creidsinn ann an atharrachadh na ghnàth-shìde, rinneadh magadh air agus chleachdadh an tweet sin mar fhianais a’ sealltainn nach robh e comasach gu leòr a bhith na ceann-suidhe. Tha seo gu h-àraid soilleir nar linn-sa, nuair a bheil atharrachadh na gnàth-shìde a fàs nas miosa agus nas cunnartaiche. Chan eil an leisgeul sin aig Trudeau, ach cha bhi sinn a’ magadh air mar a bhios sinn air Trump. Tha esan a’ creidsinn ann an atharrachadh na ghnàth-shìde agus a’ tuigsinn gu bheil blàthachadh na cruinne a’ tachairt air sgàth ’s losgadh connaidhean-fosail. Agus fhathast tha e deònach billeanan a chosg air aon de na connaidhean-fosail as salaiche agus as cunnartaiche.
Tha riaghaltas Trudeau agus a’ chonnspaid seo air dearbhadh nach urrainn dhut a ràdh gu bheil thu airson na h-àrainneachd a dhìon, aig an dearbh àm is a tha thu a’ stèidheachadh cnap mòr eaconamaidh na dùthcha air ola.
GLOSSARY:
Mòr-roinn – province
Connaidhean-fosail – fossil fuels
Pìob-ola – oil pipeline
Cùirt Feadarail nan Ath-thagraidhean – Federal Court of Appeal


text:
Gealan beinne
'S e eun beag a th' ann an Gealan beinne[3][2] (iol. gealain bheinne) (Laideann:Carduelis flavirostris;Beurla:twite, mountain linnet)
'S ann air a ' mhòintich a chithear e an còmhnaidh. 'S e eun cumanta a th' ann nach eil ann an cunnart. Thathas a' creidsinn gu bheil 170,000-760,000 càraidean ann air feadh an t-saoghail.[4]
Dreach[deasaich | deasaich an tùs]
Tha an t-eun mu 13 gu 13.5 cm a dh'fhaide. Tha mullach a chinn donn le strìocadh nas doirche, tha a sgiathan soilleir agus dorch-dhonn. As t-samhradh tha an gob liath ach anns a' gheamhradh tha e buidhe.[3]
Tha a bhroilleach agus a bhrù soilleir-donn le breacadh dorch. Tha a chasan dorch-dhonn. Tha a dhruim soilleir-dhonn le breacadh dorch-dhonn is dubh ach tha bun earbaill a choillich pinc.[3]
Chan eil a cheann no a bhroilleach cho dearg ri ceann a' ghealain lìn no an deargain-sheilich.
Biadh[deasaich | deasaich an tùs]
Uighean[deasaich | deasaich an tùs]
An Cèitean – An t-Og-mhìos ; 4 - 6 ; Gorm is breac ruadh.[3]
Dachaighean[deasaich | deasaich an tùs]
Tha an gealan beinne na thàmh ann an iomadh dùthaich san Roinn Eòrpa agus thairis air meadhan Àisia:[4]
Afganastan; Airmeinia; Azerbaijan; Bealarus; A' Bheilg; Bulgàiria; Casagstan; An Danmhairg; An Eadailt; Eastòinia; Èireann; na h-Eileanan Fàro; An Fhraing; Georgia; A' Ghearmailt; Iran; Iraq; Kyrgyzstan; Latbhia; Liotuàinia ; Mongòilia; Neapal; Nirribhidh; An Ostair; Poblachd nan Seiceach; A' Phòlainn; Rìoghachd Aonaichte; Romàinia; An Ruis; Sìona; An t-Slòbhac; An Spàinn; An t-Suain; Suòmaidh; Tajikistan; na Tìrean Ìsle; An Tuirc; Tuircmeanastan; An Ucràin; An Ungair; Usbeagastan
Bidh e cuideachd a' tadhal air:
An Eilbheis; Poblachd na Cròthaise; Montenegro; A' Phortagail; Serbia; Sloibhìnia
Iomraidhean[deasaich | deasaich an tùs]
- ↑ 1.0 1.1 1.2 1.3 Dwelly, Edward (1911), Faclair Gàidhlig gu Beurla le Dealbhan/Dwelly's Illustrated Gaelic to English Dictionary 1988, Glaschu: Gairn Publications, ISBN 978-0901771926, ISBN 901771929
- ↑ 2.0 2.1 2.2 2.3 Bauer, Mìcheal. "Am Faclair Beag" gealan-beinne
- ↑ 3.0 3.1 3.2 3.3 3.4 Breeze Jones, E. V. 1986. Eòin an Àite Gàidhlig le Rennie, Frang U. (Stèornabhagh: Acair) d.32
- ↑ 4.0 4.1 Fios aig IUCN. Leughte 15 Giblean 2015.
Ceanglaichean a-muigh[deasaich | deasaich an tùs]
- Fios aig IUCN (en)


text:
Tag Archives: biadh
Feòil, feòil, feòil
Leugh mi ann an iris bìdh gun do dh’ ith na Gearmailtich 20 kg feòil circe gach duine sa bhliadhna 2013. Anns na 1950an b’ àbhaist dhaibh 2 kg ithe gach duine gach bliadhna. Àiteigin eile leugh mi gum biodh … Cum ort a leughadh
An té nach dèan cur sa Mhàrt…
Peasraichean aig tòiseach a’ Chéitein —-> agus mìos as-dèidh sin: wow 😀 Cularanan aig tòiseach a’ Chéitein —-> agus mìos as-dèidh sin: beagan slaodach, ach a’ fàs co-dhiù (an fheadhainn beaga bìodach anns na poitean, sin piobaran). … Cum ort a leughadh
A’ chuibhle a’ tionndadh
Bha mi airson barrachd innse dhuibh mu na saor-laithean againn ann an Ìle, ach an-dràsda fhèin tha mi cho toilichte le cuid de na rudan a tha a’ tachairt aig baile, agus a’ faireachdainn cho beò na mo … Cum ort a leughadh
Obair fearainn
Mar a thuirt mi roimhe, tha mi caran fadalach am bliadhna, ach co-dhiù tha mi nas fheàrr na an-uiridh (cha do rinn mi dad sam bith an uair sin). Chan eil mòran dealbhan brèagha agam fhathast, ach tha rudan beaga … Cum ort a leughadh
Plastaig, plastaig, plastaig
Mar is trice nuair a bhios mi ag obair anns a’ bhaile mhòr fad an latha, thèid mi do bhùth air choireigin gus greimeag bìdh fhaighinn aig àm lòin. Turas no dhà gach seachdain, tha mi ann am pàirt snog … Cum ort a leughadh
Piobaran lìonta
Nuair a thòisich mi am blog seo bha dùil agam gun sgrìobhainn mu bhiadh na bu trice, ach bha mi caran leisg leis a’ chuspair seo. Co-dhiù, seo dhuibh dìnnear blasda a rinn mi Di-Dòmhnaich: Piobaran milis lìonta le rìs … Cum ort a leughadh
(Cus?) Couscous
Tha mi gu math measail air couscous. ‘S e rud feumail a th’ ann airson lòin luaith, ma tha mi nam shuidhe aig an deasg fad na maidne agus gu h-obann mothaichidh mi gu bheil an t-acras mòr orm. Nì … Cum ort a leughadh


text:
- TIOTAL
- Litir o Oighreachdan Thaigh an Fhuamhair, 1930
- EXTERNAL ID
- Z_GB232_D522_6
- LINN
- 1930an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 5214
- KEYWORDS
- glèidhteachas
coilltearachd
smachd phlàighean
Litir o Rianadair Oighreachdan Thaigh an Fhuamhair ann an Siorrachd Rois ag innse do Rianadair Chlub Fheòrag na Gaidhealtachd gun robh e air am bann-cuidhteach airson na duais-airgid a chaidh a phàigheadh airson 157 feòrag a chaidh a mharbhadh air an oighreachd ann an 1929 a thilleadh.
Ann an 1844, thug Baintighearna A' Mhorfhaich air an riaghaltas feòragan dearga a thoirt air ais dhan Ghaidhealtachd. Ach chaidh an àireamh aca am meud gu luath, is chaidh iad a dh'iomadh àite. Air sgàth a' mhillidh a bha iad a' dèanamh anns na coilltean, chruthaich sealbhadairean-fearainn Club Feòrag na Gaidhealtachd gus na feòragan a shealg, a ghlacadh is a mharbhadh. Bha an Club a' pàigheadh airgead airson gach feòrag a bha sealbhadair no an luchd-obrach a' marbhadh, a rèir àireamh nan earball a bhathar a' faighinn


text:
Tha sgitheadh gu math spòrsail agus dùbhlanach do dh'òigridh. Tha Spòrs Gàidhlig a' tabhann làithean sgithidh do sgoiltean agus buidhnean fa-leth.
Tha luchd-stiùiridh againn le Gàidhlig, uidheamachd agus eòlas air a' chur-seachad a libhrigeadh tron chànan.
Buannachdan le Spòrs Gàidhlig:
• Luchd-stiùiridh profaiseanta le teisteanas
• Uidheamachd ùr agus snasail
• Prìsean nas saoire
• Ri fhaighinn aig gach ionad sgithidh.
• Taic le siubhal.
Cuir post-d gu Tha am post-dealain fo dhìon an aghaidh botaichean spama. Feumaidh tu JavaScript a chus an comas gus fhaicinn. no 01463-234138 airson barrachd fiosrachaidh.
Prìsean - airson 1 neach bho aois 7-17 - co-dhiù 5 sa bhuidheann, 8 aig an ìre as àirde.
Faodaidh sinn a bhith sgitheadh aig An Leac, Gleann Comhann, Gleann Sìth, Monadh Nibheis no aig a' Chàrn Ghorm. Chan eil na h-ionadan seo ro fhada air falbh bho na sgoiltean agus faodar a dhol ann airson an latha.
Thar nam bliadhnaichean, tha fàs air tighinn air an àireamh de chloinn a bhios a' sgitheadh. Tha sinn gu mòr ag iarraidh gum bi an aon chothrom aig cloinn na Gàidhlig.
Bidh sinn a' gabhail buidhnean de ochdnar aig an aon àm. Le prisean reusanta agus seirbheis mhath, tha e na bhuannachd gu bheil seo ri fhaighinn tron Ghàidhlig.
Leig fios thugainn aig Tha am post-dealain fo dhìon an aghaidh botaichean spama. Feumaidh tu JavaScript a chus an comas gus fhaicinn. airson barrachd fiosrachaidh.


text:
Buaireadh nan comataidhean ionaltraidh a' leantainn
Rinn an fheadhainn a bha air Comataidh Ionaltraidh Mhangurstaidh càineadh às ùr air Coimisean na Croitearachd.
Thuirt an Coimisean Diciadain gun robh iad air coinneamhan a chur air dòigh le seann bhuill chomataidhean Mhangurstaidh agus Chuil Uaraich ann an Leòdhas.
Ach thuirt croitearan Mhangurstaidh gur e sin a' chiad turas a chuala iad mu choinneamh.
Tha connspaid air a bhith a' cuairteachadh a' choimisein sna beagan sheachdainnean a dh'fhalbh.
Ann an cùisean fa leth chuir an coimisean comataidhean ionaltraidh Chuil Uaraich agus Mhangurstadh às oifis.
Chuir an coimisean buill comataidh Mhangurstaidh a-mach às an dreuchdan 's iad a' fàgail orra nach robh na cunntasan a dh'iarr iad air an sgrùdadh anns an dòigh cheart.
Tha seann bhuill na comataidh ag ràdh gu robh na cunntasan mar bu chòir agus gun do choilean iad a h-uile iarrtas aig a' choimisean.
Thuirt iad cuideachd gun do dh'iarr an coimisean na cunntasan às dèidh don chomataidh gearain a dhèanamh mun dòigh san do làimhsich an coimisean coinneamh leis na croitearan an-uiridh.
Tha iad a-nis ag ràdh gu bheil iad a' dol gu Cùirt an Fhearainn.
Cuiridh iad tagradh a-steach chun na cùirteach an ath-sheachdain.
Constabal ionaltraidh
Tha seann chomataidh ionaltraidh Mhangurstaidh cuideachd air gearain mun dòigh san do làimhsich an coimisean buaireadh sa bhaile aca-san.
Chaidh a' chomataidh sin a chur ma sgaoil san Dùbhlachd an dèidh dhan choimisean co-dhùnadh a dhèanamh ann am fàbhar croiteir gun robh e airidh air roinn de dh'airgead na comataidh.
Thuirt na buill gun deach an cur a-mach às oifis ged a bha iad air gabhail ris a' cho-dhùnadh agus ged a phàigh iad an t-suim a chaidh iarraidh orra.
Tha constabal ionaltraidh ann an àite ann an sin an-dràsta airson sgrùdadh a dhèanamh air na thachair.
Thathas fhathast a' feitheamh ri co-dhùnadh an rannsachaidh sin.
Dleastanas
Às dèidh seachdainnean de chasaidean agus slaicean nan aghaidh thuirt an coimisean Diciadain nach do rinn iad-san càil ach feuchainn ri taic a thoirt do chomataidhean ionaltraidh airson an dleastanas laghail aca a choileanadh.
Thuirt iad gu robh iad air coinneamhan a chur air dòigh nas fhaide air a' mhìos le croitearan ann an Mangurstadh agus Col Uarach.
Thuirt an coimisean gun robh iad cuideachd airson a dhèanamh soilleir gun robh iad airson comataidhean ionaltraidh agus clàrcan baile a chuideachadh le a bhith gan riaghladh fhèin taobh a-staigh laghan croitearachd.
Airson sin a dhèanamh thuirt iad gun robh e cudromach gun robh luchd-earrainnean nam bailtean a' tuigsinn nan diofar dhleastanasan a th' air comataidhean ionaltraidh agus clàrcan.
Thuirt fear de na coimiseanairean, Murchadh MacIllFhinnein, gu feumadh daoine riaghailtean nam bailtean a leantainn.
"Sann le luchd nan earrainnean, seach a' chomataidh, a tha airgead a' bhaile agus tha sinn a' dèiligeadh ris a sin, chan ann a mhàin san dà bhaile sin, ach anns a' choimhearsnachd chroitearachd gu lèir.
"Se croitearan a th'unnainn fhìn, a' chuid as motha againn, agus chan eil sinne an aghaidh croitear sa bith.
"Ach sa phrìomh àite tha sinn a' dèiligeadh ri luchd nan earrannan sna bailtean agus chan eil sinne a' dol a chantainn càil mu a h-uile càil a chaidh air adhart gus am bruidhinn sinn ri na daoine a tha sin an toiseach, 's iad na daoine as cudtromaiche dhuinn mar choimisean a bhith a' dèiligeadh riudha," thuirt Mgr MacIllFhinnein.
Comhairle laghail
Ach ann am brath-naidheachd oidhche Chiadain, thuirt an fheadhainn a bha air comataidh Mhangurstaidh nach do dh'aontaich iad a dhol gu coinneimh agus nach robh iad fiùs air cluinntinn gu robh coinneamh gu bhith ann.
"Seo eisimpleir eile de dhol a-mach mì-phroifiseanta a' choimisein," thuirt iad.
Thuirt na croitearan, ma gheibh iad cuireadh, gun gabh iad comhairle laghail air am biodh e iomchaidh dhaibh a dhol ann.


text:
Tag Archives: cabadaich
stuth, rudan, trealaich pàirt 2
Ceart ma-tha, bha mi airson mìneachadh de an trioblaid a tha agam leis a’ phreas-leabhraichean. Fad mo bheatha bha leabhraichean a’ ciallachadh eòlas is foghlam is mac-meanmna, bha iad a’ ciallachadh pearsantachd is féin-aithneachadh. “Seall rium am preas-leabhraichean agad agus … Cum ort a leughadh
stuth, rudan, trealaich
Oh seadh, tha dùil agam fhathast innse dhuibh mu dheidhinn Ìle, ach tha rud eile air m’ aire an-dràsda. Bha beagan saor-ùine agam aig an taigh an seachdain seo agus chuir mi gu feum i gus mòran rudan a sgioblachadh … Cum ort a leughadh
Rudan aosda, rudan ùra
Chan eil cuspair sònraichte san alt seo, ’s ann direach gun do mhothaich mi gun robh mìos eile seachad. Sgrìobh mi 9 altan sa Ghearran agus 9 sa Mhàirt. Bha iomadh beachd eile agam agus dùil agam barrachd a sgrìobhadh, … Cum ort a leughadh


text:
CHA robh leabhar ann riamh le Maoilios Caimbeul nach do chòrd rium. Dh’fhaodadh tu ràdh gu bheil e ann an uisge stiùireach Ruaraidh MhicThómais, oir tha tarraing làidir anns a’ bhàrdachd aige, agus tha i dùbhlanach gun a bhith ro dhoirbh no ro dhomhainn.
Tha dà leth ann an Tro Chloich na Sùla: Mar a Chunnaic Peantairean Ainmeil an Saoghal (Clàr, £9.99). Anns a’ chiad leth tha fichead dàn anns a bheil am bàrd a’ toirt sùil air dealbhan ainmeil: aon am fear le da Vinci agus Van Gogh, trì am fear le Gauguin agus Caspar David Friedrich, a dhà am fear le Münch, Blake agus Odilon Redon, ceithir le Chagall, ‘Nighthawks’ le Hopper, agus ‘Whistler’s Mother’. Tha e a’ cleachdadh seann mheadairean inntinneach mar “deibhidhe” far a bheil comhardadh eadar lide le beum agus lide gun bheum, leithid:
Rinn thu an dealbh àlainn gheal
Is dhubh, luach mìle facal.
Tha seo aige air màthair Whistler:
Tè le smuaintean naomha
Don fhear-ealain mhòr;
Coinneamh an dà shaoghal,
Is dà sheòrsa glòir.
Agus seo air ‘Closed Eyes’ le Redon:
Iargalt’ a lìon dealbh do bheatha
Gu ruige seo. Spreadhaidh dath
Bhod làimh mar fhalaisg, an tùrsa
A’ tionndadh gu nithean math.
Is toil leam mar a bhios e a’ cluiche le comhardadh, leithid eadar “bourgeois” agus “shaorsa” anns na leanas air ‘Portrait of Violette Heyman’ le Redon:
A, a ghaoil! Thu nad shaoghal
Uaine, cofhurtail, bourgeois,
’S na flùraichean fiadhaich, ùrar
Gad tharraing le ’m mòr-shaorsa.
B’e ‘Co-là-breith’ bu mhotha a chòrd rium ge-tà (faic bogsa).
Tha mu fhichead dàn eile san leabhar. Feadhainn mu àiteachan san Eilean Sgitheanach, mu chreideamh, mu bhodach a b’ aithne dha, Dòmhnall Choinnich Tharmoid (dìleab MhicThómais ri h-aithneachadh?), mu thuras gu Praha. Dh’ionndrainn mi poileataigs, ach tha iad ann an ‘An Sealladh à Praha’ far a bheil duine ag ràdh ris a’ bhàrd gu bheil cùisean fada nas fheàrr bho dh’fhàg na Ruiseanaich.
’S chuir na facail aige nàir’ orm
airson na dùthcha dìblidh
a dh’fhàg sinn.
“Tha saors’ againn co-dhiù,” thuirt e:
treun na facail – agus sìmplidh.
Tha dàn ann mun “Fhigheadair Shàmhach” Aonghas Eòsaph Mac-a-Phì, agus feadhainn nas pearsanta, leithid fear mu ogha a’ bhàird, ‘Aodann Eubha – agus i Mìos a dh’Aois’, agus fear a rinn e nuair chaidh a bean fo lannsa.
Tha na dàin mu na dealbhan ’nan traoit àraid, ach se an rud as fheàrr leam air fad mu chruinneachadh sam bith a’ bhàrdachd nach gabh a cur ann am bogsa le leubal. Tha eisimpleir mhìorbhaileach ann den t-seòrsa, ‘Nàbaidhean’ – seachd rannan subhach a’ tòiseachadh:
An nigheadaireachd a’ placadaich
air a’ ròp’, ag innse a sgeul fhèin:
“San taigh seo, tha cuideigin beò.”
A’ stiùireadh gu facail a tha am bàrd a’ cur am beul nan nàbaidhean:
“. . . tha sinn ann, tha sinn ann
ann an seo nar saoghal fhìn
cho toilichte ris an aodach
a’ cabadaich air an ròpa.”
Cha b’ urra do neach sam bith ‘Nàbaidhean’ a leughadh gun na spioradan aca a bhith air an togail. Siud buaidh na bàrdachd.
Tha notaichean aig deireadh an leabhair a tha air leth feumail.
Se An Dosan (Acair, £9.99) a’ cheathramh nobhail aig Norma NicLeòid. Se fìor charactar a th’ anns an Dosan, neo Dòmhnall Seumas Iain gus a làn ainm a thoirt dha. Tha e gabhail dhrogaichean, ’s anns a’ chiad pharagraf tha a mhàthair ga shadail a-mach ás an taigh, “rud nach do rinn mòran mhàthraichean a-riamh air an gineal fhèin”. Mar sin, se leabhar tha seo mu dheidhinn briseadh theaghlaichean, briseadh inntinn, ciont, slànachadh.
Se an rud annasach (agus tarraingeach) mun Dosan nach eil e a’ fàgail an eilein idir. Chan eil e ach a’ dèanamh air a’ cheann eile dheth, san iar, pàirt dheth “anns nach robh e a-riamh air a bhith na bheatha”, mar gun cuireadh fear á Tolasta a cheann sìos ann an Ùig. Tha e dol ’na phearsa car coltach ris an “Aonaran” anns an nobhail den ainm sin a sgrìobh Iain Mac a’ Ghobhainn, ’s tha e a’ dèanamh beatha dha fhéin ann a-shin. Tha e a’ fuaigheal, a’ dèanamh aodach bhoireannach, a’ peantadh, a’ sgrìobhadh – oir tha e tàlantach – agus a’ cumail bùtha.
Salann na talmhainn, neo bathar millte?
Tha an Dosan a’ dèanamh charaidean sa bhaile, gu sònraichte Mòrag ’s a h-athair, “an Solas”, a tha le chéile coibhneil dha. Ach tha pearsantachd eil’ ann, am prìomh charactar ann an dòigh, Maini. Tha “Maini” goirid air son managan (mannequin, tha fhios), a’ cur an cuimhne dhuinn gur e boireannach, Mary Shelley, a sgrìobh Frankenstein. Éist ri seo: “Sheall fear na ceàrdaich dha mar a shuidheadh i is mar a sheasadh i, mar a lùbadh i a glùinean agus a h-uinlean. Cuideachd b’ aithne dhi a-nis an dàrna cas a chur thairis air a’ chois eile, dìreach ion-mhiannaichte airson dreasaichean, agus airson aithneachadh am biodh sgiorta ro ghoirid no a’ cur feum air rud beag a bharrachd fèitheim. Dh’aithnich an Dosan air a h-aodann sa bhad gun robh i fhèin toilichte, ach gu dearbha cha robh e a’ dol a leigeil sin air a-staigh sa cheàrdaich. Chaidh sealltainn dha mar a ghabhadh a toirt às a chèile nam bithist a’ faicinn sin freagarrach.
“Well, cha robh esan ag iarraidh a bhith ga toirt às a chèile, ’s e aon rud a bh’ ann sin a dhèanamh airson an opairèisein, ach a-nis gun robh i air a thighinn tron sin, cha robh esan ga fhaighinn ann fhèin a bhith a’ cur fulang sam bith an taobh a bha i. Mar sin dh’iarr e air fear na ceàrdaich a gleidheadh airson seachdain, gus an ceannaicheadh esan, Dòmhnall Seumas Iain, bhan bheag anns am faigheadh i air suidhe gun feagal a bhith daonnan oirre gun robhas a’ dol ga màbladh.”
Tha mi fhìn seachd duilich nach eil tuilleadh ga dhèanamh de Mhaini. Ach chan i Norma NicLeòid Mary Shelley. An àite sin, tha caoban den leabhar a tha an Dosan a’ sgrìobhadh, ‘An Lònan Dubh’, air an toirt dhuinn, ann am font eile, sgapt’ air feadh na sgeulachd. Chan eil ‘An Lònan Dubh’ idir cho math ri An Dosan (mar gum bitheadh!) ach tuigear car son a tha e ann, oir ged as e boireannach, Ema, as prìomh charactar dha, tha an nobhail aige a’ leigeil leis an Dosan a bhith sgrìobhadh mu dheidhinn briseadh theaghlaichean, briseadh inntinn, ciont, slànachadh. Agus tha Ema a’ roghnachadh na slighe nach do roghnaich esan, tha i dol a dh’Ameireaga ’s a Shasainn agus cuideachd tha i a’ cur aghaidh air freumhan a càs.
Beag air bheag tha an dà sgeulachd a’ tighinn nas fhaisg’ air a-chéile. Ach seach nach i Norma NicLeòid Mary Shelley, chan eil ‘An Lònan Dubh’ a’ gabhail smachd air An Dosan, chan eil Maini a’ tighinn beò. Chan eil ann ach gu bheil Ema a’ dèanamh dragh dhan Dosan gu ìre ’s gun robh e air a dhol a bhruidhinn ris a’ mhinistear mu deidhinn “mura bitheadh gun tuirt Maini gun e sin a dhèanamh co-dhiù”. Agus, air a’ cheann thall, gum bi an Dosan ag innse ‘An Lònan Dubh’ dhan t-Solas mar gum b’e bh’ ann sgeulachd san taigh-chéilidh.
Tha sgrìobhadh Norma NicLeòid sàmhach, uasal, gun sradagan gam froiseadh, eadhoin far a bheil murt (anns an ‘Lònan Dubh’), neo far a bheil an Dosan a’ dol ás inntinn buileach ’s a’ sreap gu mullach crann teileagraf. Sin an neart aice: tha cuideam air an t-slànachadh, chan ann air an lot. Tha rudeigin mu na facail seo ás an ‘Lònan Dubh’ a tha a’ suimeachadh stoidhle agus brìgh an leabhair: “Nuair a bhithinn a’ coimhead an aiseig a-null ’s a-nall, ’s a-nall ’s a-null, dh’aithnich mi nach biodh agam tuilleadh sa bheatha seo ach mi fhìn.”
Tàladh de sheòrseigin dha na leòintich? Tha mi a’ moladh an dà leabhair seo gu mór.


text:
1824
'S e bliadhna-leum a bha ann an 1824 (MDCCCXXIV).
Tachartasan[deasaich | deasaich an tùs]
- 17 an Giblean: Cur às do Thràilleachd ann an Costa Rica.
- 23 an Giblean: Cur às do Thràilleachd ann am Beilise, Honduras, Panama. El Salbhador agus Guatamala.
- 9 an Dùbhlachd - Fhuair Pearu a chuid neo-eisimeileachd bhon An Spàinn.
- Chaidh am baile Ann Arbor, Michigan a stèidheachadh.
- Chaidh Palmira (Coloimbia) a stèidheachadh.
- Chaidh Baile a' Chaisteil, Gallaibh a thogail.
Breithean[deasaich | deasaich an tùs]
- 22 an Gearran - Jules Janssen, reuladair a lorg helium
- 2 am Màrt - Bedřich Smetana, ann an Litomyšl. Sgrìobhaiche-ciùil às An t-Seic.
- 12 am Màrt - Gustav Kirchhoff, fiosaiche a lorg caesium agus ruibidium.
- 7 an t-Ògmhios - José María Rojas Garrido, ann an Agrado. Neach-poileataigs à Coloimbia.
Bàsan[deasaich | deasaich an tùs]
- 1 an t-Iuchar - Lachlann MacGuaire, riaghladair New South Wales 1810-1821, "Athair Astràilia" (r. 1762)


text:
LEARNGAELIC WITH AN LÀ LEARNGAELIC LEIS AN LÀ
- Gaelic text Teacsa Gàidhlig
- English text Teacsa Beurla
- Gaelic & English text Teacsa Gàidhlig & Beurla
- Vocabulary Briathrachas
Breabadairean a’ chlò Hearaich is na beairtean aca (22/12/2014)
[Angela NicIlleathain – Preseantair] Tha breabadairean a’ chlò Hearaich a’ cur crìoch air bliadhna ann an sunnd mhath. Tha an àireamh bhreabadairean air èiridh, tha clòithtean gu leòr ann agus tha dòchas gu lean seo an ath bhliadhna. Rinnear adhartas cuideachd ann a bhith a’ dèanamh nam beairtean nas fhasa an obrachadh agus ann a bhith a’ faighinn pìosan airson an càradh. Tha tuilleadh aig Aonghas Dòmhnallach.
[Aonghas Dòmhnallach – Neach-aithris] Tha mu sheachd fichead breabadair a’ fighe clò a-nise, agus a’ mhargaid a’ coimhead math. Ach tha obair aca fhathast ri dhèanamh, airson dèanamh cinnteach gum bi e furasta dhaibh na beairtean a chàradh agus an cumail a’ dol. Tha iad an dòchas nach bi e fada gus am faigh iad air beairtean a chumail ri na breabadairean aig prìs reusanta.
[Niall MacLeòid – Comann nam Breabadairean] Tha mi an ìre mhath cinnteach gun dèan sinn sin, gu bheil a’ chuid as motha de phìosan againn ach tha sinn a’ cumail ag obair a’ feuchainn ri rudan a lorg. Ach ‘s e lùiginn-sa agus ‘s e an rud a lùigeadh na breabadairean, gum bi a h-uile pìos tha sin anns an aon àite, gum bi fios aca càite an tèid iad is gum faigh iad beairtean agus pìosan ceart agus rudan a sheasas.
[Aonghas Dòmhnallach – Neach-aithris] Tha iad cuideachd an dòchas gun tig trèanadh airson na beairtean a chàradh – seòrsa de dhotair beirt. Tha fear dhe na breabadairean fhèin a’ dèanamh tòrr obrach an-dràsta, agus air atharrachaidhean a dhèanamh ris a’ bheairt, ach tha esan am beachd an eilean fhàgail agus tha na breabadairean a-nis a’ feuchainn ri coimhead romhpa.
[Niall MacLeòid – Comann nam Breabadairean] Tha dòchas math againn gum bi sinn a’ dol a dh’fhaighinn cuideachadh is airgead airson duine a thrèanadh, agus gun seall e dhaibh mar a tha e a’ dèanamh nam pìosan a tha e fhèin a’ dèanamh dhan bheairt. Is ‘s dòcha gun cuir sinn sìos e gu duine a tha a’ togail na beirt. Is gun tig e dha na muilnean is gun tig e còmhla ri breabadairean, is gum bi tuigs’ aige air a’ ghnìomhachas bho far a bheil e a’ tòiseachadh gu far a bheil e a’ crìochnachadh.
[Aonghas Dòmhnallach – Neach-aithris] Tha iad cuideachd air a bhith a’ feuchainn ri na beairtean a dhèanamh nas èifeachdaiche, agus tha iad a’ dol a thoirt sin gu ìre aig tòiseach na bliadhna.
[Niall MacLeòid – Comann nam Breabadairean] Tha còig de na beairtean gu bhith air an atharrachadh, mar an tè agamsa ann an seo. Agus tha mi an ìre mhath cinnteach, air a chì na daoine iad is mise a’ sùileachadh airgead, cho math ‘s tha iad a’ dol, gun toir iad dhuinn barrachd airgid agus barrachd cuideachaidh airson a thoirt do dhuine sam bith a lùigeadh a’ bheairt aige a dhèanamh.
[Aonghas Dòmhnallach – Neach-aithris] Bliadhn’ Ùr ghealltainneach do bhreabadairean a’ chlò. Aonghas Dòmhnallach, BBC An Là, ann an Leòdhas.
Harris Tweed weavers and their looms
[Angela MacLean – Presenter] Harris Tweed weavers are ending the year cheerfully. The number of weavers is rising, there are plenty tweeds and it is hoped this will continue next year. They also made progress in developing the looms to make them easier to work and finding parts to fix them. With more, Angus MacDonald.
[Angus MacDonald – Reporter] There are around one hundred and forty weavers weaving tweed now, and the market looks good. But they’ve still work to do, to ensure that it’s easy for them to mend looms and to keep them going. They hope it won’t be long until they can give looms to weavers at a reasonable price.
[Neil MacLeod – Harris Tweed Weaver’s Association] I’m almost sure we’ll do that, that we’ve most parts but we keep working trying to source things. But it’s my wish and the wise of the weavers, that all of it will be in the one place, that they’ll know where to go to get looms and the right parts and things that last.
[Angus MacDonald – Reporter] They also hope that there will be training to mend the looms – like a loom doctor. One of the weavers does a lot of the work just now, and has made changes to the loom, but he’s considering leaving the island and the weavers are now trying to look to the future.
[Neil MacLeod – Harris Tweed Weaver’s Association] We’re hopefuly that we’ll get support and money to train people, and this will show them how to make the parts he makes for the loom. We’ll maybe send him down to the man that makes the looms. And that he’ll go to the mills and come with the weavers, and that he’ll have an understanding of the process from beginning to end.
[Angus MacDonald – Reporter] They’ve also been trying to make the looms more effective, and they’ll take that to another level at the start of the year.
[Neil MacLeod – Harris Tweed Weaver’s Association] Five of the looms will be changed, like my one here. And I’m pretty sure, when people seem them and I’m expecting money, how well they’re working, that they’ll give us more money and more support for people who wish to make their own loom.
[Angus MacDonald – Reporter] A promising New Year for Harris Tweed weavers. Angus MacDonald, BBC An Là, in Lewis.
Breabadairean a’ chlò Hearaich is na beairtean aca
(Harris Tweed weavers and their looms)
CuideachadhHow to use this site
Tha Learn Gaelic le An Là ag amas air luchd-ionnsachaidh na Gàidhlig a tha, le beagan misneachd, deiseil airson ceum air adhart a ghabhail. Tha an t-susbaint freagarrach dhan h-uile neach-ionnsachaidh, ach bidh e nas cuideachaile do dhaoine a tha seachad air an ìre Tòiseachaidh.Learn Gaelic with An Là is aimed at learners who have already gained some confidence in Gaelic and want to take their learning to the next level. The material is suitable for all learners, but those who have progressed beyond the Beginner level will find this section particularly useful.
Bidh sinn a’ cur sgeulachdan bhon phrògram BBC An Là beò gach seachdain, le tar-sgrìobhadh Gàidhlig is eadar-theangachadh Beurla. Bidh dath an teacsa ag atharrachadh nuair a thèid facal a chluich. ‘S urrainnear cliogadh air facal sònraichte agus cluichidh am bhidio bhon sin a-mach. Dh’fhaodadh gum biodh seo cuideachail dha luchd-ionnsachaidh airson fuaimneachadh a dhearbhadh. Stories from the BBC ALBA Gaelic news programme "An Là" are uploaded on a weekly basis, with a Gaelic transcript and an English translation. As each Gaelic word is spoken, the accompanying text changes colour. Individual words can be selected with a simple click and the video will play from that point onwards. Learners may find this useful for checking pronunciation.
Bidh gach paragraf Gàidhlig a’ gluasad ri linn na h-aithris, ach faodar cuideachd na bàraichean-sgrolaidh a ghluasad gu earrann shònraichte den aithris.Each Gaelic paragraph automatically scrolls in conjunction with the news report, but the manual scrolling bars can also be used to move the text to a particular section of the report.
Chithear an tar-sgrìobhadh Gàidhlig anns a’ chiad dol a-mach. Ach, gheibhear eadar-theangachadh Beurla den tar-sgrìobhadh le bhith a’ taghadh Beurla no Gàidhlig agus Beurla.The Gaelic transcript is shown by default. However, you can see a translation of the transcript by selecting the English or Gaelic and English tabs.
Tha briathrachas cuideachd ri fhaotainn, le faidhlichean fuaim Gàidhlig na chois. Tha a’ bhriathrachas air a thaghadh bhon aithris fhèin, le measgachadh leithid ainmean-àite, briathrachas naidheachd, gnathasan-cainnt is abairtean. Key vocabulary is also provided, with accompanying Gaelic audio. This is a selected from the vocabulary contained in the news report and may include a selection of place names, news terminology, useful colloquialisms and phrases.
Tha luchd-leasachaidh an làraich a’ moladh gun tèid am brabhsair-lìn as ùire a chleachdadh airson an t-susbaint seo fhaicinn. Am measg nam brabhsairean ùra (saor an-asgaidh) as urrainnear a chleachdadh, tha Google Chrome, Mozilla Firefox, Internet Explorer agus Safari.The developers of the site recommend that an up-to-date web browser is used to ensure the content displays to its optimum. Suitable browsers (which are free to use) include the latest versions of Google Chrome, Mozilla Firefox, Internet Explorer and Safari.
Gheibhear an làraich seo air tablaidean is fònaichean-làimhe ach, a chionn ‘s gur e bhidiothan làn-sgrion a-mhàin a sheallas iPhone, bithear a’ cluich faidhle-fuaim seach bhidio.The site should work on mobile devices, but since iPhones will only show video full-screen and hide the transcript, we play an audio file instead of the video.
Credits
This site uses technology from jPlayer and Mozilla Popcorn, and builds on an idea and code developed by Mark Boas and associates at Happyworm.
All videos used are courtesy of BBC An Là and the British Broadcasting Corporation, who retain all rights to them.
Site design and coding by Sealgar Ltd.
Video, audio and transcripts provided by bbc.co.uk/alba.


text:
- TIOTAL
- Agallamh le Màiri NicillEathain air àm briseadh a-mach a' chogaidh
- EXTERNAL ID
- WD_HF01_TRACK04_MACLEAN
- ÀITE
- Glaschu
- DEIT
- 2005
- LINN
- 2000an
- CRUTHADAIR
- Mary Maclean
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 3185
- KEYWORDS
- An Dara Cogadh
An Dàrna Cogadh
Arm na Sgìre
Territorial Army
claistinneach
Tha Màiri NicillEathain a' meòmhrachadh air mar a bha cùisean do theaghlach às an Eilean Sgitheanach a' fuireach an Glaschu aig toiseach an Dàrna Cogaidh.
Am b' urrainn dhuibh innse dhomh càit an robh sibh nuair a thòisich an Dàrna Cogadh agus dè bha sibh a' dèanamh?
Uill, bha mise san sgoil. Bha mi naoi bliadhna a dh'aois - tha sin ag innse dhut cho aost 's a tha mi - nuair a bhris an cogadh a-mach. 'S ann às an Eilean a bha an dithis aca, m' athair 's mo mhàthair, ach bha m' athair ag obair na shaor sna gàrraidhean-soithichean, 's mar sin bha mise a' dol dhan sgoil ann an Glaschu aig an àm sin. Agus 's math a tha cuimhn agam air an là a dh'èigh iad an cogadh leis mar a bha de dhranndan air feadh an àite. Bha a h-uile duine dìreach ag èisteachd ris na naigheachdan agus dùil aca ris an òraid seo a chluinntinn. Agus nuair a thàinig e bha e glè, chuir e iomagain air an uabhas de dhaoine oir bha fios aca gum biodh buaidh mhòr aige air an teaghlaichean is air am fireannaich. Mar sin tha cuimhn agam - bha sinn a' fuireach ann am flat ann an Rathad DhunBhreatainn, an Dumbarton Road mòr, agus tha cuimhn agam air faicinn cuid de na saighdearan Sgìreil - bha iad sin nan saighdearan pàirt-ùine, na Territorials - a' meàrrsadh air falbh 's dòcha do na campaichean treanaidh aca, a dhèanamh deiseil a dhol air falbh dhan chogadh, gu mì-fhortanach.
Chaidh an t-agallamh seo a chlàradh mar phàirt de phròiseact 'Maoir rannsachaidh a' Chogaidh' ann an 2005 ann am Bun-sgoil Phort Righ.


text:
Cha deach an lagh a bhriseadh an Col Uarach
Dhearbh Poileas Alba nach do bhris Comataidh Ionaltraidh Chuil Uaraich lagh sam bith co-cheangailte ri pròiseict gus rathad san sgìre a leasachadh.
Bha a' chasaid air nochdadh às dèidh mar a chaidh a' chomataidh a chur às òifis le Coimisean na Croitearachd an-uiridh.
Chuir an Coimisean a' chomataidh ma sgaoil 's iad a' fàgail orra nach robh iad air làn-sgrùdadh a dhèanamh air na cunntasan aca.
Chuir iad an uairsin constabal ionaltraidh, Cailean Souter, os cionn ghnothaichean a' bhaile.
Leisgeul
Air a' cheann thall, ge-tà, dh'aidich Coimisean na Croitearachd gun do rinn iad co-dhùnaidhean ceàrr a thaobh buaireadh nan comataidhean ionaltraidh, is dh'iarr iad air croitearan an leisgeul a ghabhail.
Dh'iarr croitearan Chuil Uaraich an uairsin air Mgr Souter a dhreuchd fhàgail, ach nuair a rinn e sin chuir e fios air na Poilis is e a' ceasnachadh an deach airgead a' bhaile a chosg gus rathad do Ghearraidh Ghuirm leasachadh.
Thuirt na croitearan bho thùs nach do chosg iadsan sgillinn air an rathad sin.
Thuirt iad gur e airgead a bh' ann a thug comhairlichean na sgìre dhaibh, agus gun do chuir Comhairle nan Eilean Siar an aon shuim ris a' phròiseact cuideachd.
Tha Poileas Alba a-nis air dearbhadh gu bheil an rannsachadh aca seachad agus nach deach lagh sam bith a bhriseadh.
Chuir iad fios air na croitearan, Comhairle nan Eilean Siar is Coimisean na Croitearachd.
Fàilte
Thuirt an Coimisean gun robh iad mothachail air co-dhùnadh nam poileas is gu bheil iad a' cur fàilte air.
Thuirt iad gu bheil iad ag aithneachadh gun robh rannsachadh nam poileas na uallach dha daoine, is gu bheil iad mar sin a' tabhainn leisgeul às ùr mar a rinn iad san t-Sultuin 2016.
Gheall iad gun ionnsaich iad leasanan sam bith a tha ag èiridh às a' ghnothach, is gun toir iad taic dhan chomataidh ùr ann an Col Uarach.
Chan eil suidheachadh Chuil Uaraich seachad fhathast, is a' chomataidh ionaltraidh ùr san sgìre fhathast a' feitheamh airson smachd fhaighinn air cunntas banca agus leabharaichean a' bhaile.


text:
- TIOTAL
- Caol Àcain is Loch Aillse
- EXTERNAL ID
- HCD00546
- ÀITE
- Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1940an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12251
- KEYWORDS
- Drochaid an Eilein Sgitheanaich
Eilean Bàn
taigh-solais
sgrìobhadairean
zoomable
deilbh leudachail
Chaidh an dealbh seo a thogail beagan tuath air Caol Loch Aillse, a' coimhead thar Loch Aillse gu Caol Àain, leis An Cuiltheann san Eilean Sgitheanach aig astar. Tha seo a' sealltainn Eilean Bàn, air a bheil pàirt de Dhrochaid an Eilein Sgitheanaich an-diugh. Chaidh taigh-solais an eilein, le tùr 70 troigh, a thogail ann an 1857 o bhreige is clachan bhriste. Bha an dà neach-gleidhidh is an teaghlaichean a' fuireach anns na bothain air an eilean, is an clann air an toirt dhan sgoil ann an Caol Àcain air bàta. Chaidh an taigh-solais a dhèanamh fèin-sheòlaidh ann an 1960.
Ann an 1963 cheannaich an t-ùghdar is neach-eòlais-nàdair Gavin Maxwell an t-eilean. Bha e an dòchas pàirc fhiadh-bheatha a dhèanamh dheth, ach bhàsaich e mu tàinig sin gu buil. Tha an t-eilean le Urras Eilean Bàin, is tha Stèidheachd 'Born Free' na chom-pàirtiche den urras. Tha an t-Urras airson àrainneachd an eilein a dhìon
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Muinntir an Eilein a' cur taic ri 'Bu Chòir'
23 An t-Sultain 2014 Ùraichte aig Ùraichte aig
Chuir a' mhòr-chuid de luchd-bhòtaidh san Eilean Sgitheanach 's Loch Aillse an taic ri neo-eiseimileachd, a rèir sgrùdaidhean a rinn oifigearan 'Bu Chòir' nuair a bhathas a' cunntadh nam baileatan ann an Inbhir Nis.
Rinn luchd-iomairt airson neo-eisimeileachd strì làidir san sgìre agus, eu-coltach ri àiteachan eile, cha robh taic airson 'Nas Fheàrr Còmhla' idir cho follaiseach.
Ach tha daoine bho gach taobh ag aontachadh air aon rud - bu chòir do riaghaltas Westminster cumhachdan a bharrachd a thoirt do Holyrood.
Tha an aithris seo aig Eilidh NicLeòid.


text:
nach do chuir mi teachdaireachd an seo. Mar a tha fhios aig mòram tha mi air a bhith a'gluasad bho Kodiak, Alaska gu Juneau. 'S e gnothach a mhair fada gu h-iogntach. Dh'ionnsaich mi san Fhaoileach gun d'fhuair mi obair ùr ann an Juneau. Bha obair mòr agam ri dheanamh, nam measg, cuir crìoch air obair a thoisich mi air taigh a bh'againn ann an Kodiak. Bha mi cho trang, ag obair gu mo thuiteam nam leabaidh 's air ais gu obair nuair a dh'fhosgail mi mo shùilean. 'S an uair sin, chaidh mi a Juneau. Bha mi ann an seòmar a fhuair mi air mall, 's mi nam aonar as aonais mo teaghlaich. Mhàir an àm sin cha mhòr tri mìosan. 'S mu dheireadh thàinig mo theaghlach a Juneau. Airson tòrr 's mìos, dh'fhuirich sinn an-siud 's an-seo, a'cumail sùil air taighean a bhuineadh do dhuine èile a bha air falbh. Mu dheireadh thall, ghluais sinn a-steach dhan taigh a cheannaich aig deireadh an òg-mhìos. Ach bha aon cheum air fhàgail dhuinn, an taigh a bh'againn ann an Kodiak a rèic. Mar a bhiodh fios agaibh, nach sinne a bha anfhoiseil mu an taigh ann an Kodiak a bh'againn fhathast.
Mu dheireadh thall, rèiceadh an taidh ann an Kodiak, 's an-diugh fhèin thàinig a'chùis sin gu crìoch 's tha sinn saor ann an Juneau.
Tha Juneau eadar-dhealaichte bho Kodiak ann an iomodach dòigh. Tha mòr dhuinne an coimeas ri Kodiak, le 30,000 neach a tha a'fuireach ann, 's e baile mòr a th'ann gu dearbh. Ach aig an aon àm 's e baile breagha a th'ann cuideachd. Tha na beanntainn àrd, biorach, làn aibhnichean-deighe. Tha mòran slighean-coiseachd ann, tha an àite seo gu math airson a bhith a'coiseachd. Bhon againne, choisich mi da uair an t-seachdainn sa chaidh 's bha mi ann an sealladh mòran beanntainn 's abhainn-deighe mhòr air bheil "Mendenhall".
Tha dùil a bharrachd mu dheidhinn a'bhaile seo innse dhuibh sa seachdainn sa tighinn. Nam measg, mar cho breagha sa tha a'dhuthaich seo, sliochd nan Gaidheal a tha gu math pailte ann an-seo, Cuairt Litir nan Innleadairean 's mòran rudan eile.
Chuck


text:
- TIOTAL
- Iarla & Ban-iarla Seafield ann an carbad
- EXTERNAL ID
- PC_PWG_POSTCARDS_030
- ÀITE
- Baile nan Granndach
- SIORRACHD/PARRAIST
- MOIREIBH: Crombail, Inbhir Ailein 's Àbhaidh
- DEIT
- 1912
- LINN
- 1910an
- NEACH-FIOSRACHAIDH
- PFW Grant
- AITHNEACHADH MAOINE
- 29690
- KEYWORDS
- cairtean-puist
carbadan
Clann nan Granndach
Tha a' chairt-phuist seo a' sealltainn Iarla & Ban-iarla Seafield agus an nighean aca ann an carbad le eich ga tharraing, 's dòcha timcheall Caisteal Ghrannd, faisg air Baile nan Granndach.
B' e an Ridire Seumas Ogilvie Grannd an t-11mh Iarla Seafield agus thàinig e gu bhith na Cheann-cinnidh ann an 1888. Bha e na Chaiptean san 3mh de na Camshronaich agus bha e ceangailte ris a' 5mh Buidheann-feachd de na Camshronaich. Bha e cuideachd na mhaor-sìth airson Siorrachdan Bhanbh, Mhoireibh is Inbhir Nis. Chaochail e an dèidh a leòn san t-sabaid ann an 1915 agus bha a bhràthair Trevor Ogilvie Grannd na cheann-cinnidh às a dhèidh


text:
- TIOTAL
- Leacan aig Cill Bhrianainn, Eilean Shaoil
- EXTERNAL ID
- QZP40_2408_P051
- ÀITE
- Cill Bhrianainn
- SGÌRE
- Ceann a Deas Latharna
- SIORRACHD/PARRAIST
- EARRA-GHÀIDHEAL: Cill Bhrianainn 's Cille Chatain
- DEIT
- 1875
- CRUTHADAIR
- T P White
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31528
- KEYWORDS
- eileanan
clachan
leacan
tiodhlacaidhean
tuaman
uaighean
comharraidhean-uaighe
gràbhalaidhean
dealbhan
clachan-cinn
leacan-tuama
eaglaisean
gàraidhean eaglaise
Tha Eilean Shaoil air taobh sear An Linne Latharnaich. Ged is e eilean a th'ann, chan eil ach beagan uisge eadar e is tìr-mòr, is tha Drochaid Chlachain thar an uisge. Tha 'an Drochaid thar a' Chuain Siar' air an drochaid cuideachd. Bha sglèat air a thochladh air an eilean gus an do dhùin tuil na mèinnean anns na 1880an.
Tha tobhta Chaibeal Chill Bhrianainn air Saoil. Tha eisimpleirean inntinneach de chlachan shnaidhte anns a' chladh. Chaidh an dà leac-uaghach seo an lorg ann. Thathar ag ràdh gur e cuimhneachan airson fear de theaghlach Mhic a' Phearsain a bha a' fuireach san sgìre a th'anns a' chloich air an làimh chlì. Bha a' chlach air an làimh dheis anns an àite-tiodhlacaidh aig clann MhicLachlainn à Cille Bhrìghde.
Chaidh an dealbh seo a thoirt o 'Archaeological Sketches in Scotland: Knapdale and Gigha', le Caiptean TP MacGilleBhàin (1875)


text:
Cha tèid an Record à bith
Tha an Eaglais Shaor ag ràdh nach eil càil a dhùil aca cuir às dhan iris mhìosail aca, an Record, a dh'aindeoin 's gur ann a tha mòran dhaoine a-nis a' coimhead ris an eadar-lìon airson fiosrachadh fhaighinn.
Na h-aithisg a thig air beulaibh àn àrd-sheanaidh an ath-sheachdainn, tha comataidh chonaltraidh na h-eaglaise a' togail cheist mu dè an dòigh as fheàrr fiosrachadh a sgaoileadh.
Thuirt an t-Urr Ìomhar Màrtainn bhon Eaglais Shaoir gum feum iad sùil às ùr a thoirt air mar a tha iad a' sgaoileadh fiosrachaidh ann an linn nam meadhanan didsiteach.
Saoghal ùr
"'S e sin obair na h-eaglaise, a bhith a' cur a-mach fiosrachaidh. Anns an là anns a bheil sinn beò, tha sinn a' ceasnachadh nan dòighean anns am bu chòir dhuinn a bhith a' dèanamh sin", thuirt e.
Thuirt e gu bheil tòrr dhaoine a-nis a' sùileachadh an cuid fiosrachaidh fhaighinn anns a' bhad, seach a bhith a' feitheamh gus an tig irisean agus pàipearan naidheachd a-mach.
Ghabh e ris ge-tà gu bheil cuid mhath taobh a-staigh na h-eaglaise nach bi a' cleachdadh an eadar-lìn agus a tha fhathast an crochadh air leithid an Record.
Tha an iris cuideachd a' leigeil le daoine aithisgean nas fhaide a leughadh mar a bhios an cothrom aca, thuirt e.
Thuirt Mgr Màrtainn gu robh e an dòchas gun seasadh an Record airson ùine mhòr fhathast.


text:
An teaghlach anns a' Chogadh Mhòr.
Tuilleadh mar seo:
Dòmhnall Alasdair Johnson...
An Eala Bhàn
Prògram Choinnich
Dealan-dè
Fiosraichean - ; Donald John MacAskill
Luchd-clàraidh - Iain Peatarsan
Item Person - MacAskill, Donald John
Geàrr-chunntas - An teaghlach anns a' Chogadh Mhòr.
B' e Dòmhnall Iain a b' òige den teaghlach. Bha e anns an Fhraing anns a' Chogadh Mhòr aig aois ochd bliadhn' deug. Bha e na Shìophortach anns an Dibhisean Ghàidhealach (51st). Chaidh a leòn agus fhuair e dhachaigh. Bha an còignear ghillean uile anns a' Chogadh Mhòr agus fhuair iad uile air ais dhachaigh. Ged a chaidh Eòghann a leòn bha e fad ceithir bliadhna anns na trainnsichean.
Fad a' Chlàir (h:m:s) - 00:01:52
Àm Clàraidh - 1977.06.21
Àm a' Chuspair - 1914 gu 1918
Cànan - Gàidhlig
Seòrsa - Fiosrachadh
Cruinneachadh - Sgoil Eòlais na h-Alba
Àireamh a' Chlàir - 61477
Àireamh an Teip Thùsail - SA1977.099
Àireamh a' Chlàir Thùsail - SA1977.99.A5
Càileachd an Fhuaime - Math
Cruth Inneal a' Chlàir - R2R
Àite Clàraidh:
Siorrachd - Meadhan Lodainn
Paraiste - Dùn Èideann
Baile/Àite - Dùn Èideann
Notaichean a' Chlàir -
Ceangal Maireannach - http://www.tobarandualchais.co.uk/gd/fullrecord/61477/1
Tweet


text:
Òraidean Rannsachaidh 2018
21/02/18
15:00, Seòmar Chanaigh, ACC, SMO
Richard Cox
Dùn Ad
Tha eachdraidh an ainm-àite a tha seo caran doilleir. San òraid seo, a bheir sùil air corra fhreumhachd, beachdaichear air na diofar chruthan eachdraidheil (Att, At, Ad) agus air mar a chaidh fuaimean iomchaidh atharrachadh bhon t-Sean Ghàidhlig gu ruige an Nua-Ghàidhlig.
07/03/18
15:00, Seòmar Chanaigh, ACC, SMO
Caoimhín Ó Donnaíle
Bunadas – goireas gus faclan dàimheach a lorg, Gàidhlig agus ceilteach agus Innd-Eòrpach
Tha barrachd is 50,000 facal a-nis ann am Bunadas, stòr-dàta air làrach-lìn na Colaiste, eadar Ghàidhlig agus Ghaeilge agus Mhanainnis agus Sheann-Gàidhlig agus Chuimris agus iomadh chànan eile, iad uile ceangailte ann an lìonradh agus ceangailte ri faclairean sna cànanan fa leth. Goireas gus eachdraidh nam facal agus eachdraidh nan cànanan a rannsachadh, agus barrachd eòlais fhaighinn air na faclan fhéin.
21/03/18
15:00, Seòmar Chanaigh, ACC, SMO
Sam Duncan, UCL Institute of Education
Lend me your Ears: When and why adults may read aloud rather than in silence
Tha Sam ag obair air pròiseact dà-bhliadhna a tha a’ coimhead air ciamar, cuine, agus carson a tha sinn, mar inbhich a’ dèanamh leughadh-labhairteach nar beatha làitheil. Tha i a’ feuchainn ri grunn chleachdaidhean a ghlacadh gus clàr a chruthachadh dhe na diofar adhbharan agus dòighean a th’ aig daoine san latha an-diugh airson leughadh a-mach. Bidh i a’ rannsachadh iomadh cheist, agus ann an diofar chànain, a’ cleachdadh ceisteachan, Mass Observation Directive, agallamhan fa leth agus clàran-fuaim. Bu toil leatha bruidhinn mu na toraidhean a th’ aice mar-thà, agus comhairle a ghabhail mu cheumannan eile a b’ urrainn dhi a ghabhail.
‘S e tidsear litearrachd a th’ ann an Sam, a tha cuideachd a’ trèanadh thidsearan eile agus a’ dèanamh rannsachadh aig UCL Institute of Education ann an Lunnainn.
Seo làrach-lìn a’ phròiseict: http://www.ucl.ac.uk/ioe/research/projects/reading-aloud-in-britain-today
18/04/18
15:00, Seòmar Chanaigh, ACC, SMO
Anna-Elisabeth Holm, Heriot Watt University
Faroese – An Introduction and Research Study
Geàrr-chunntas air eachdraidh Fàrothais, agus dealbh de staid a’ chànain an-diugh, a’ coimhead gu dlùth ri mar a tha cùisean a’ gluasad fo shealladh sòiseo-chànanach. A bharrachd air sin, bruidhnidh Anna-Elisabeth mun phròiseict rannsachaidh aice, a tha a’ coimhead air cànan agus imrich ann an Eileanan nan Caorach (na h-Eileanan Fàrothach).
Taobh a-staigh nan eilean sin cha bhiodh e ceart a bhith a’ coimhead air Fàrothais mar mhion-chànan, ach, air an làimh eile, ’s e mion-chànan taobh-a-staigh na Danmhairge a th’ innte. Ann an linn a’ chruinneachais (“globalisation”) sa bheil sinn beò tha dùbhlain ron Fhàrothais nach eil eu-choltach ris na dùbhlain ro mion-chànain eile.


text:
- TIOTAL
- Reverend William Spark
- EXTERNAL ID
- PC_HUNTLY_001
- ÀITE
- N/A
- NEACH-FIOSRACHAIDH
- St Magnus Cathedral Octocentenary Brochure
- AITHNEACHADH MAOINE
- 28769
- KEYWORDS
- clèir
ministearan
Bha an t-Urramach Spark na mhinistear aig Cathair-eaglais an Naomh Magnas airson còrr agus 40 bliadhna. Chaidh a chur an dreuchd air 14 An Dùbhlachd 1843 mar am Ministear san Dàrna Dreuchd aig Cathair-eaglais an Naomh Magnas agus ghabh e àite an t-Urramach Uilleam Logie mar Phrìomh Mhinistear air 25 An t-Samhain 1856.
Rugadh Uilleam Spark anns An Eaglais ann an Siorrachd Bhearaig air 15 Am Màirt 1816 agus rinn e Diadhachd ann an Oilthigh Dhùn Èideann. B' e mac Iain Spark, tuathanach, agus Màiri Hymers a bh' ann. Bha e a' fuireach ann an Taigh Springfield ann am Baile na h-Eaglaise. Chaidh an taigh seo a thogail le athair-cèile uilleam Spark, Seumas Spence a bha na bhancair agus na mharsanta ann am Baile na h-Eaglaise, agus a bha na mhaighstir lagha airson 32 bliadhna agus na Phròbhaist air a' Bhorgh airson 12 bliadhna.
Bhàsaich e ann an Springfield air 7 An Gearran 1884 agus chaidh a thiolacadh ann an Cladh Naomh Magnas air 12 An Gearran 1884.


text:
Naidheachdan 11:00m
19 An t-Iuchar 2013 Ùraichte aig Ùraichte aig
Prìs a' Pheatroil
Leumaidh prìs a' pheatroil agus diesel 5sg eile ro dheireadh an t-Samhraidh, a rèir na buidhne an AA. Tha iad a' sùileachadh àrdachaidh anns na mìosan ri thighinn, le coltas ann gum bi tunna de chonnadh $100 nas daoire, agus cho lag 's a tha an Not. Tha a' phrìs anns a' chumantas 1sg nas àirde na bha i o chionn mìos.
Bàs on Dibhe
Tha luchd-rannsachaidh ag ràdh gu bheil barrachd bhoireannach eadar 30 agus 50 a' bàsachadh le trioblaidean dibhe ann an Glaschu, Liverpool agus Manchester. San fharsainneachd tha nas lugha de dhaoine a' bàsachadh ri linn na dibhe, ach chan eil boireannaich a rugadh anns na 70an a' leantainn sin.
Astràilia
Tha Astràilia a' diùltadh gabhail daoine a tha a' sireadh comraich anns na dùthaich a nochdas ann am bàta. Thèid an cur gu Papua New Guinea na h-àite. Mairidh an aonta le Papua New Guinea bliadhna. Thuirt Prìomhaire Astràilia, Kevin Rudd, gun robh iad ag iarraidh teachdaireachd làidir a chur seachad gum feumadh daoine a bhith a' gluasad eadar crìochan gu mì-laghail tighinn gu crìch.
An Teas
Tha rabhadh air tighinn bho Oifis na Sìde gu bheil teintean fada nas dualtaiche tòiseachadh fhad 's a leanas an teas air feadh na dùthcha. Chaidh sgìrean rabhaidh 3 a leudachadh ann an Sasainn a ghabhail a-steach ceann an iar-dheas na dùthcha agus na West Midlands. Tha rabhadh air tighinn bho Chomhairle Sreapadaireachd na h-Alba do dhaoine a tha a' beachdachadh a dhol am measg nam beanntan air an deireadh-sheachdain suim a ghabhail ri cho teth 's a tha i gu bhith, agus gu leòr uisge a ghabhail.
Fracadh
Tha Riaghaltas Bhreatainn air dìon làidir a chur air càineadh a nochd mu an cuid phlanaichean cìsean a lùghdachadh do chompanaidhean a thèid an sàs ann a bhith a' toirt gas à clach-guail. Tha buidhnean àrainneachd air a ràdh gu bheil na planaichean "maslach." Tha an Seansalair Seòras Osborne cuideachd am beachd airgead a thoirt do choimhearsnachdan far an tèid tobraichean gas a stèidheachadh. Tha Ministearan an dòchas gun tèid obraichean a chruthachadh, agus gun cùm e prìsean cumhachd sìos.
Tubaist-rathaid
Bhàsaich fireannach an dèidh tubaist-rathaid eadar càr agus motor-baidhseagal ann an Inbhir Nis an-dè. Thachair an tubaist air Rathad Chùl Càbaig beagan ro 5:00f. Chaidh am fireannach a bh' air a' mhotor-baidhseagal a thoirt gu Ospadal an Ràthaig Mhòir, far an do chaochaill e. Cha deach am boireannach agus am fireannach a ghoirteachadh. Thèid aithisg gu Neach-Casaid a' Chrùin mun ghnothach.
Èirinn a Tuath
Chaochaill balach, 15 bliadhna de dh'aois, an dèidh tuiteam ann an abhainn ann an Èirinn a Tuath. Thachair e mu 4:30f an-dè ann am Pàirc Roe Valley. Chaidh a thoirt dhan ospadal ann an heileacoptair, ach chaochaill e goirid an dèidh sin.


text:
Àrd-Oifigear ùr a dhìth air Comann na Camanachd
Dh'innis Comann na Camanachd gu bheil Àrd-Oifigear na buidhne, Torcuil MacLeòid, a' fàgail a dhreuchd.
Chaidh Mgr MacLeòid a chur dhan obair ann an 2010.
Chaidh e an àite Gill Dhòmhnallaich, a bha air Comann na Camanachd fhàgail às dèidh àimhreit taobh a-staigh na buidhne ann an 2009.
Fàgaidh Mgr MacLeòid Comann na Camanachd aig deireadh an t-seusain seo san t-Samhain.
Thèid e gu obair ùr aig VisitScotland.
Thug e taing dhan a h-uile duine a chuidich e is thuirt e gun robh e air tòrr ionnsachadh san obair.
Duilich
Thuirt Comann na Camanachd gu bheil iad duilich gu bheil Mgr MacLeòid a' fàgail.
"S e call a th' ann cuideigin cho èifeachdach is dìlseach a chall, ach bha fios againn gum falbhadh Torcuil uaireigin", thuirt Ceann-suidhe Chomann na Camanachd, Jim Barr.
"Tha Torcuil a' fàgail a' Chomainn ann an suidheachadh nas làidire na bha e nuair a thòisich e, an dà chuid a thaobh rianachd is ionmhais.
"Nì e feum dha VisitScotland, is tha sinn a' guidhe gach soirbheachas dha", thuirt Mgr Barr.
Dh'innis an Comann gun dèan iad sgrùdadh a-nise air obair an Àrd-Oifigeir.
Thuirt iad gun tèid an dreuchd an uairsin a shanasachd, is gum bi iad 'son cuideigin a chur dhan obair cho luath 's a ghabhas.


text:
- TIOTAL
- Litir gu Bùth-chungadair a' Chaoil ag ordachadh diofar rudan
- EXTERNAL ID
- Z_HCD_DOC_0029
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROSS AND CROMARTY: Lochalsh
- DEIT
- 1912
- LINN
- 1910an
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 7421
- KEYWORDS
- litir
bùth-chungadair
Stèidhich Donnchadh Mac a' Phearsain a' bhùth-chungadair ann an Caol Loch Aillse ann an 1912, agus chan e a-mhàin gun robh e a' reic stuthan co-cheangailte ri obair chungadair mar bruisean-fhiaclan is siampù ach fiosrachadh mu thurasachd, cairtean-puist agus bathar togail-deilbh chamara. Bha litrichean, cairtean-puist, notaichean neo-fhoirmeil agus teileagrafan Oifis a' Phuist air an cleachdadh gus stuth iarraidh.
Seach nach robh Seirbheis Nàiseanta na Slàinte ann aig an àm, bha daoine dualtach air cungaidhean a thoirt dhaibh fhèin an àite a dhol gu dotair. Gheibhear cungaidhean-leigheis, comhairle agus beagan fiosrachaidh on bhùth-chungadair. Bha cuid de stuthan, mar Epsom Salts, cumanta airson iomadh seòrsa galair
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Skye and Lochalsh Archives


text:
- TIOTAL
- LMS 17925 a' dìreadh Bruaich an t-Sruthainn air trèana luchd, An t-Sultain 1932
- EXTERNAL ID
- PC_HRS_TRAINS_004_684
- ÀITE
- An Sruthan
- SGÌRE
- A' Ghàidhealtachd / Siorrachd Pheairt
- SIORRACHD/PARRAIST
- PEAIRT: Blàr Athall
- DEIT
- Sultain 1932
- LINN
- 1930an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28654
- KEYWORDS
- locomotaibhean
trèanaichean
LMS 17925 a' dìreadh Bruaich an t-Sruthain air trèana luchd san t-Sultain 1932. Tha an trèana a' gabhail a-steach einnsean bancaidh.
B' e ball den chlas de locomotaibhean 4-6-0 'Big Goods' aig Rèile na Gàidhealtachd a chaidh a thogail le Sharp Stewart & Co ann an Glaschu a bh' ann an 17925 (HR 112 roimhe). Chaidh a toirt a-mach à seirbheis sa Ghearran 1940.


text:
San dealbh seo chithear Uamh Fhiongail air eilean beag, fàs Stafa. Chaidh an dealbh a thogail leis an fhear-chamara Seòras Washington Wilson (1823-93) a bha a' fuireach ann an Obar Dheathain agus a rinn tòrr siubhail ann an Alba agus thall thairis, a' togail dhealbhan na tìre agus rùm-dorcha ghluasadach aige. Thog e dealbhan den Bhanrigh Bhictoria agus thug ise dha coimisean gus togail Bhaile Mhoireil a chlàradh.
Tha eilean Stafa, a tha na laighe taobh an iar thuath air Eilean Mhuile, ainmeil airson a cholbhan de chreig bhasalt sia-thaobhach a chaidh an cruthachadh o chionn mhilleanan bhliadhnaichean le obair bholcàno, agus a tha cuideachd na phàirt den aon tuil de làbha a chruthaich an "Giant's Causeway" ann an Èirinn a Tuath. Ann an Uaimh Fhiongail tha na colbhan air an Aodann Mhòr 17meatairean (65 troighean) a dh' àirde. "Lorg" am fear-nàdair, Sir Iòseph Banks, e ann an 1772 agus chaidh ainmeachadh air a' churaidh Èireannach, Fionn MacCumhail. Ghluais fuaim nuallanach na mara sa chathair-eaglais mhòir, nàdarra seo Felix Mendelssohn gus an ceòl ainmeil "Hebrides Overture" a sgrìobhadh.
Mar a bha i na h-àrdachadh-inntinn do sgrìobhadairean is luchd-ealain, 's ann a tharraing Uamh Fhiongail iomadh duine ainmeil air thuras, nam measg a' Bhanrigh Bhictoria, Sir Walter Scott, Sir John Keats, William Wordsworth, Jules Verne agus J.M.W.Turner, a pheant dealbh dheth. Tha an t-eilean cuideachd ainmeil airson eunlaith agus 's e Tèarmann Nàdair Nàiseanta a th' ann an-diugh fo sheilbh Urras Nàiseanta na h-Alba.


text:
Tha comas aig trafaig Bot buaidh a thoirt air dàta Google Analytics (GA), a 'cur bacadh air coileanadh na làraich-lìn, a' meudachadh cosgaisean cumail suas làrach-lìn agus a 'leantainn gu barailean meallta. Tha a 'mhòr-chuid de luchd-cleachdaidh a' creidsinn nach eil trafaig bot a 'toirt buaidh air an làraich-lìn aca Ach, tha sgrùdaidhean o chionn ghoirid a 'nochdadh gum faod seasgad sa cheud de làraichean-lìn a bhith co-cheangailte ri bots. A thaobh seo, tha e cudromach tuigsinn dhòighean air trafaic bot a lorg gus dàta a thuairisgeul gu ceart.
San artaigil seo, tha Lisa Mitchell, Manaidsear Soirbheachd Luchd-ceannach Semalt , a 'sealltainn cuid de na cleachdaidhean as fheàrr a ghabhas cleachdadh gus trafaic bot a lorg ann an aithisgean Google Analytics (GA) a bharrachd air dòighean cur às do bhotaichean le cleachdadh sgàilean agus dòighean eile air an ainmeachadh. A thuilleadh air an sin, thathar a 'beachdachadh air cleachdaidhean gnìomhachais cudromach a dh'fheumar a leantainn ri taobh sgileilearan GA - white silver fascinator.
Comharrachadh Bots
Tha na leanas mar phuingean cudromach airson coimhead a-mach ann an aithisgean GA a tha co-cheangailte ri botaichean:
- Faid ìseal sa chuibheasachd gach seisean.
- Ìrean àrda a 'sgoltadh.
- A 'mhòr-chuid de thrafaig 100% le luchd-tadhail ùr.
Lùghdachadh Botaichean
- Rianachd Seallaidhean Seall
Fon roinn "Admin", faodaidh neach-cleachdaidh deasachaidhean "coimhead" a dheasachadh le bhith a 'sgrùdadh a' bhogsa airson cuir às do bhot aithnichte. Tha eòlaichean eadar-lìn a 'moladh gum bu chòir do luchd-cleachdaidh sealladh deuchainn a thogail an toiseach agus mar sin aig na toraidhean buaidhichte fhaicinn mus cuir iad a-steach chun a' phrìomh shealladh. Tha an Liosta Bots agus Damh-allaidh ABC / IAB Eadar-nàiseanta a 'mìneachadh bacaidhean air falbh nach eil rim faotainn anns an raon phoblach.
- Cleachdadh Buidheann-cleachdaiche agus Seòladh IP
Ann an suidheachaidhean far a bheil seòladh IP sònraichte an urra ri trafaic bot, faodaidh luchd-seilbh làraich "sealladh de sgàilean" a chleachdadh gus cur às don t-seòladh IP sin. Ach, feumaidh luchd-cleachdaidh a bhith mothachail gu bheil botaichean ag atharrachadh seòlaidhean IP gach turas gus teicheadh às an dearbh-aithne. Faodar Manaidsear Tag Google a chleachdadh gus luach sreang an neach-tadhail a thoirt gu Google Analytics (GA) mar ghnè àbhaisteach a bharrachd air na seiseanan a dhùnadh. Mu dheireadh, faodar gnè gnàthaichte ris an canar "agent agent" a thogail ann an GA agus thèid a shuidheachadh mar atharrachadh eadar JavaScript ann am Manaidsear Tag Google le bhith a 'faighinn luachan le bhith a' cleachdadh navigator.userAgent. "Faodar sgàthar a chruthachadh an uairsin gus luchd-ionaid a chleachdadh a-mach staid.
Faodar grunn chleachdaidhean gnìomhachais a leantainn taobh a-muigh GA, mar eisimpleir, seirbheis CAPTCHA. Mar chompanaidh, chuir Google a-steach seirbheis ùr den CAPTCHA a bha measail air a bheil "No CAPTCHA." Faodaidh an t-seirbheis seo giùlan daonna a lorg, mar chleachdadh luchag agus co-dhùnadh a dhèanamh stèidhichte air gnìomhan mar sin. Chan eil cleachdadh abairt airson adhbharan dearbhaidh gun chleachdadh anns an t-suidheachadh seo. Gach turas a bhios neach-cleachdaidh a 'tadhal air duilleag lìn airson a' chiad uair, thèid seirbheis "No CAPTCHA" a thaisbeanadh don neach-cleachdaidh. Bu chòir an tag Google Analytics (GA) an uairsin a losgadh às deidh an seirbheis CAPTCHA a chrìochnachadh gu soirbheachail. Mu dheireadh, faodaidh briosgaid seisean a bhith air a stèidheachadh an dèidh a 'mhodh-obrachaidh, agus bu chòir dha a' chuid as motha de thrafaig bot a dhol a-steach do làrach. Faodar pròiseas leantainneach a chuir air dòigh le bhith a 'toirt seachad foirm a tha ag iarraidh seòlaidhean puist-d bho luchd-cleachdaidh airson a' cheangal gnìomhachd a chuir a-steach taobh a-staigh 24 uairean.


text:
Sonntag, 10. Juni 2007
a' chiad dreach
Agus gu math àrd - an Düsseldorf co-dhiubh. Bha an eagal mòr orm nuair a thuirt an riochdaire gum bu chòir dhuinn uile sreap sìos ròpaichean bho gu bhith 20 meatar a dh' àirde. Anns an togalach far a bheil sinn a' cluich tha talla àrd is mòr ann agus na h-oifisean a ruith mun chuairt air 6 làr. Tha an làr as àirde ceangailte ri gach taobh le drochaid a tha a' dol thairis air an talla. Bhon a seo tha na ropaichean a' crochadh. Chaidh mi ann, choimhead mi sìos is thuirt mi rium fhìn" Uill, is ann gu math àrd a tha seo, chan eil mi cinnteach an dèan mi a' chùis.
Ach nuair a bha mi a' crochadh air an ropa seo bha e mar gum bithinn ag itealaich. Dìreach miorbhealteach! Agus thòisich mi air seinn ann a bhith a sreap sìos. Chòrd e cho glan rium gun do rinn mi e 3 tursan eile!
Tha an còisir cuideachd a' seinn air na ropaichean seo. Agus abair dealbh nuair a chrochas deichnear ann an àirde eadar-dhealaichte agus iad a' seinn!
Agus dè thachair nuair a bha iad a' seinn òran air eilean nan eun. Chunnacas mu cheud eòin tro mhullach glainne an togalaich. Tha mise an dòchas gun tig iad gach oidhche aig an aon àm. Bha an dealbh cho làidir.
Nisde feumaidh mi togail orm. Tha e a' toirt uair a thìde bho Bhonn gu Düsseldorf agus tha an t-autobahn timcheall air Köln gu math trang. Mar as abhaist bidh mi a' seinn órain na h-opra seo air an autobahn. Deagh áite airson "rehearsal
Ma chì mi na mìltean de chàirichean tòisischidh mi air seinn: "Tha sinn mar chaoraich an-seo gun bhuachaill, sinn sgapt` measg sluaigh air nach eil sinn eòlach......":-)) Tuireadh nan Hiortach
Tuilleadh a dh' aithgheàrr
Mìcheal
"
Kommentare:
- Steafan MacRisnidh hat gesagt…
-
`S math a bhith a` leughadh ciamar a bhios cùisean a` ruith aig an opera seo. An e seinneadair beus no tenor a th` annaibh fhèin?
- 11. Juni 2007 um 20:45
- Mìcheal Klevenhaus hat gesagt…
- Dieser Kommentar wurde vom Autor entfernt.
- 14. Juni 2007 um 09:42
- Mìcheal Klevenhaus hat gesagt…
-
Is e seòrsa Tenor a th' annam ged a dh' fheumas mi ràdh nach bi sinn a' seinn ann an dòigh chlasaigich.
Channainn-sa gur e "Musiktheater" na tha sinn a' dèanamh anns a' chiall an latha an-diugh
Ciamar a chanamaid sin sa Ghàidhlig?
dràma-ciùil is dòcha
Mìcheal
- 14. Juni 2007 um 09:43
- Steafan MacRisnidh hat gesagt…
-
Tha mi a` dol leat gur e “Dràma-ciùil” as fheàrr a chuireadh air Musiktheater. Cha chreid mi nach eil co-dhiù.
- 16. Juni 2007 um 19:33


text:
17 an Dùbhlachd
'S e 17 an Dùbhlachd an 351mh latha dhen bhliadhna a rèir a' Mhìosachain Ghriogaraich (352mh ann am bliadhna-leum). Tha 14 làithean air fhàgail gus deireadh na bliadhna.
Susbaint
Tachartasan[deasaich | deasaich an tùs]
- 1787 - Inbhe stàite do Jersey Nuadh.
- 1903 - Chruthaich na bràithrean Wright a' chiad phlèana a bh' ann a-riamh.
Breithean[deasaich | deasaich an tùs]
- 1770 - Ludwig van Beethoven, ann am Bonn (a' Ghearmailt).
- 1908 - Willard Frank Libby, ceimigear às na Stàitean Aonaichte
- 1936 - Jorge Mario Bergoglio, ann am Buenos Aires. Am Pàp.
- 1947 - Mykola Azarov, Neach-poileataigs ann an Ucràin.
Bàsan[deasaich | deasaich an tùs]
- 1830 - Simón Bolívar, saighdear agus neach-poileataigs às a' Bheiniseala.
- 1943 - An t-Urramach Niall Ros, ministear agus sgoilear na Gàidhlig.
- 1947 - Johannes Nicolaus Brønsted, ann an Copenhagen. Ceimigear fioseagach às an Danmhairg.
- 2011 - Kim Jong-il, deachdaire Coirea a Tuath.


text:
Baile an àigh
Chan eil àite an Alba cho dòigheil ri Inbhir Nis, a-rèir sgrùdaidh.
Cuideachd, tha an rannsachadh a rinn an làrach thaighean Rightmove ag ràdh gur e prìomh bhaile na Gàidhealtachd an dàrna àite as dòigheile am Breatainn, às dèidh Harrogate ann an Yorkshire.
Bha an Eaglais Bhreac agus Cathair Chaladain anns an dàrna agus an treas àite airson Alba.
Cheisnich a' chompanaidh 50,000 duine.
Bha iad a' faighneachd nithean mar: an robh daoine pròiseil mun dachannan, am bu chaomh leotha an nàbannan agus an robh iad a' fàireachdainn sàbhailte.
B' e Taobh an Ear Lunnainn an t-àite bu mhì-dhòigheile am Breatainn.


text:
Naidheachdan 11:00m
22 Am Màrt 2016 Ùraichte aig Ùraichte aig
Spreadhaidhean
Tha aithisean ann gun deach còrr 's fichead duine a mharbhadh ann an spreadhaidhean anns a' Bhruiseal, prìomh bhaile na Beilge. Bha dà spreadhadh aig a' phort-adhair an sin agus bha co-dhiù aon spreadhadh aig stèisean rèile fon talamh, goirid an dèidh seachd uairean sa mhadainn. Tha am port-adhair agus siostam rèille a' bhaile dùinte agus chaidh iarraidh air an t-sluagh siubhal a sheachnadh. Thuirt oifigich anns a' Bhruiseal gur e ionnsaighean fèin-mharbhteach a bh' aig a' phort-adhair. Thachair seo dìreach beagan laithean an dèidh dhan na h-ùghdarrasan anns a' Bheilg fear a chuir an greim, Salah Abdeslam, fo amharas mun cheannairc a bh' ann am Paris san t-Samhain an uiridh.
Chuir puirt-adhair air feadh na h-Eòrpa tuilleadh tèarainteachd an sàs an dèidh na thachair anns a' Bhruiseal. Thug Oifis nan Dùthchannan Cèin comhairle air Breatannaich anns a' Bhruiseal na sgìrean as trainge den bhaile a sheachnadh. Tha polais ann am Breatainn a' cumail sùil air làraich chudromach anns an dùthaich seo agus tha Dàibhidh Camshron air a' chomataidh èiginn, Cobra, a ghairm.
Aonta Inbhir Nis
Chaidh aonta baile fhoillseachadh an-diugh do dh' Inbhir Nis agus an sgìre mun cuairt anns a bheil luach £315m thairis air deich bliadhna. Chuir Riaghaltas na Rìoghachd Aonaichte, Riaghaltas na h-Alba agus Comhairle na Gaidhealtachd an ainm ris an aonta ann an Inbhir Nis sa mhadainn. Fon aonta thèid an t-airgead a chosg air pròiseactan leasachaidh 'son turasachd, cuir-seachad, spòrs agus goireasan siubhail.
Buidseat
Cuiridh an Seansalair, Seòras Osborne, dìon ann an Taigh nan Comantan feasgar air a' bhuidseat aige. Thig air innse càit às a thig còrr is £4bn, nach tèid a shàbhaladh leis gun do chuir an Riaghaltas às dhan phlana 'son cuid de na sochairean do chiorramaich a ghearradh.
Sgoiltean Gàidhlig Ghlaschu
Tha Comhairle Baile Ghlaschu a' beachdachadh air sgoil ùr Ghàidhlig fhosgladh sa bhaile mar dhòigh air fuasgladh maireannach do chion àite ann am foghlam tro mheadhan na Gàidhlig sa bhaile. Tha dragh air pàrantan nach eil àite gu leòr ann am prìomh a h-aon sa bhun-sgoil ùir ann am Pollokshields. Thuirt a' chomhairle ge-tà gu bheil iad a' coimhead ri àrd-sgoil eile a steidheachadh a bhiodh a' frithealadh air dà bhun-sgoil fa leth, mar dhòigh air fuasgladh air a' chùis.
Cìs chosnaidh
Ann an iomairt an taghaidh 'son Pàrlamaid na h-Alba an-diugh thuirt ceannard nan Làbarach, Kezia Dugdale, gun cuireadh iad às dhan chìs chomhairle. Thuirt i gu bheil a' chìs sin mì-chothromach agus gun cuireadh iad cìs na h-àite, stèidhichte air luach taighe, a bheireadh buannachd do 80% de dhaoine aig a bheil dachaigh. Tha Prìomh Mhinistear na h-Alba, Nicola Sturgeon, ag innse an-diugh mar a chleachdadh an SNP na cumhachdan cìse ùr a tha Pàrlamaid na h-Alba a' faighinn an ath-bhliadhna.


text:
- TIOTAL
- Seòras Moireasdan
- EXTERNAL ID
- PC_WMORRISON_045
- ÀITE
- Glaschu
- LINN
- 1930an
- NEACH-FIOSRACHAIDH
- Willie Morrison
- AITHNEACHADH MAOINE
- 30532
- KEYWORDS
- daoine
dealbhan
Seòras Moireasdan (1905-89) Saingea Beag, Diùranais air turas a Ghlaschu anns na 1930an, rud nach do rinn e tric.
'S e baile croitearachd ann an iar-thuath Cataibh a th' ann an Diùranais. Tha Uamh Smudha faisg air làimh. Tha mu 400 duine a' fuireach an sin an-dràsta ach tha fianais arc-eòlais ann gun robh daoine a' fuireach an sin bho chionn 5000 bliadhna, nam measg, bailtean tuathanais nan Cruithneach bho chionn 2000 bliadhna. Tha Saingea Beag mu 2 mhìle taobh an ear-dheas air Diùranais


text:
- TIOTAL
- Mac a' Phì
- EXTERNAL ID
- QZP40_82_VOLII_P019
- DEIT
- 1845
- LINN
- 1840an
- CRUTHADAIR
- Robert R McIan
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 30837
- KEYWORDS
- èideadh Gàidhealach
cinnidhean
eachdraidh chinnidhean
tachartasan chinnidhean
tartain
"Chaidh "The Clans of the Scottish Highlands" le Seumas Logan fhoillseachadh mar chuimhneachan ceud bliadhna air Ar-a-mach nan Seumasach ann an 1745. Bha e dealbhaichte le Raibeart R MacIain.
Bha dachaigh aig a' Chloinn Dhuibh no Clann a' Phì, a bha nam meur de Chlann Ailpeine mhòr, air eilean Cholbhsa. Dh'fhaodadh ceangal a bhith aca ri Clann Fhionghuin. Ged a tha tràth eachdraidh a' chinnidh am falach ann an uirsgeulan, tha e coltach gun robh Clann a' Phì nan luchd-gleidhidh dùthchasach air clàran Triathan nan Eilean. Nuair a thuit Tighearnas nan Eilean, chùm Clann a' Phì orra a' leantainn Dòmhnallaich Ìle.
Tha e clàraichte gun d' rinn Dòmhnall MacDhubhaich fianais do chòir-sgrìobhte ann an Inbhir Pheofharain ann an 1463 agus ann an 1531 chuireadh casaid brathaidh an aghaidh Mhurchaidh Mhic a' Phì. Ann an 1609 bha Mac a' Phì Cholbhsa air aon de na prìomh chinn-chinnidh a choinnich Easbaig Knox, riochdaire an rìgh, 's a chuir ainm ri Reachdan ainmeil Idhe. Ann an 1615 chaidh Calum Mac a' Phì Cholbhsa an sàs ann an ar-a-mach Sir Seumas MacDhòmhnaill Ìle. Chaidh Calum agus a luchd-leantainn a thoirt thairis le Colla Mac Gilleasbaig Mhic Dhòmhnaill - Colla Ciotach cliùiteach - do dh'Iarla Earra-Ghàidheal agus tha e coltach gun deach esan a mharbhadh le Colla Ciotach ann an 1623. Chaidh Colbhsa a-null bho Chlann a' Phì gu Clann Dòmhnaill agus an uair sin gu Clann Nèill.
Nuair a chaill Clann a' Phì Colbhsa, sgap iad air feadh Alba. Ghluais cuid gu eileanan eile; thuinich cuid aca ann an sgìre nan Camshronach